
Sammendrag 


Pandemi siden forrige PISA-måling 

Elevene som deltok i PISA-undersøkelsen 2022, gikk på ungdoms- 
skolen i en periode preget av pandemirestriksjoner. Vi antar at 
pandemien har hatt betydning for flere av endringene i resultatene fra 
PISA 2018 til 2022. Samtidig kan vi ikke si sikkert hvor store endringer 
som kan tilskrives pandemien og hvor mye som skyldes andre 
faktorer. 


Tilbakegang i prestasjoner i alle tre fagområder 

De norske resultatene for PISA 2022 viser en tilbakegang i prestasjoner 
i alle de tre fagområdene sammenliknet med 2018. Tilbakegangen er 
stor i matematikk (33 poeng) og lesing (23 poeng), og noe mindre i 
naturfag (12 poeng). OECD-gjennomsnittet har også gått ned i alle 
fagområdene, men det er stor variasjon mellom landene. 


Matematikk 

I PISA 2022 presterer norske elever i gjennomsnitt lavere i matematikk 
enn de har gjort noen gang tidligere i PISA-undersøkelsen. Resultatet 
er på samme nivå som OECD-gjennomsnittet, og det var det også 
forrige gang matematikk var hovedområde, i 2012. Både i 2018 og 
2015 presterte norske elever over OECD-gjennomsnittet. 


Naturfag 

I PISA 2022 er det norske gjennomsnittsresultatet i naturfag under 
OECD-gjennomsnittet og på samme lave nivå som i 2006. Til sammen- 
likning presterte norske elever på OECD-gjennomsnittet både i PISA 
2018 og forrige gang naturfag var hovedområde, i 2015. 


Lesing 
I PISA 2022 er de norske elevenes gjennomsnittlige prestasjoner i lesing 
på samme nivå som i 2006 — det laveste nivået som er målt for lesing 


i PISA-undersøkelsen i Norge. Prestasjonene er på samme nivå som 
OECD-gjennomsnittet. Til sammenlikning presterte norske elever 
over OECD-gjennomsnittet i 2018 og 2009, som var de to forrige 
gangene lesing var hovedområde. 


Betydelig flere lavtpresterende elever 

I PISA 2022 er det en langt større andel norske elever som presterer 
på lavt nivå i alle de tre fagområdene enn ved tidligere undersøkelser. 
Fra 2018 til 2022 har andelen lavtpresterende elever økt fra 19 til 
31 prosent i matematikk, fra 21 til 28 prosent i naturfag og fra 19 til 
27 prosent i lesing. 


De fleste opplever tilhørighet til skolen og god arbeidsro 

Andelen elever som opplever tilhørighet til skolen, er omtrent like 
stor i PISA 2022 som i 2015 og 2018. Norske elever rapporterer i større 
grad om et godt forhold til skolen enn elever i andre nordiske land og 
OECD. På samme måte oppgir de fleste norske elever at matematikk- 
timene er preget av arbeidsro, men en del elever opplever at de blir 
distrahert av egen eller andres bruk av digitale ressurser i disse timene. 


Større forskjeller mellom elevgrupper 

Som i tidligere undersøkelser er elevenes hjemmebakgrunn av stor 
betydning for prestasjonene. Men som tidligere betyr hjemmebakgrunn 
mindre i Norge enn i de fleste andre land. Samtidig ser vi i et lengre 
perspektiv, fra PISA 2012, at det er økende prestasjonsforskjeller 
mellom elever med høy og lav sosioøkonomisk status (SØS). Den 
generelle faglige tilbakegangen for de lavtpresterende elevene, og 
at de er mange flere enn før, er også en bekymring for likeverdig 
opplæringstilbud. Det samme er de fortsatt store kjønnsforskjellene 
i leseprestasjoner, samt prestasjonsforskjellen mellom minoritets- og 
majoritetselevene. 

Om PISA-undersøkelsen 2022 


PISA (Programme for International Student Assessment) er 
en internasjonal undersøkelse av 15-åringers kompetanse i 
matematikk, naturfag og lesing. I undersøkelsen svarer elevene på 
oppgaver innenfor de tre fagområdene samt et spørreskjema med 
spørsmål om hjemmebakgrunn, interesser, holdninger og hvilke 
meninger de har om undervisningen og læringsmiljøet ved skolen 
de går på. 


1 2022 ble PISA-undersøkelsen gjennomført for åttende gang. Under- 
søkelsen har vært gjennomført hvert tredje år siden 2000, men ble 
utsatt fra 2021 til 2022 på grunn av koronapandemien. I PISA 2022 
deltok rundt 690 000 elever fra 81 land. I Norge deltok omtrent 8 500 
elever fra 260 skoler. PISA-undersøkelsen administreres av Orga- 
nisation for Economic Co-operation and Development (OECD). 
I Norge er det Institutt for lærerutdanning og skoleforskning (ILS) 
ved Universitetet i Oslo som gjennomfører undersøkelsen på oppdrag 
fra Utdanningsdirektoratet. 

Elevene som deltar i PISA-undersøkelsen, får to timer til å svare 
på en faglig prøve som består av oppgaver i matematikk, naturfag og 
lesing. I PISA 2022 fikk noen elever også oppgaver i økonomiforståelse. 
Oppgavene som inngår i PISA-prøven, er utviklet på bakgrunn av 
rammeverk for de ulike fagområdene. Rammeverkene er utviklet av 
internasjonale ekspertgrupper bestående av skolefolk og forskere og 
beskriver hva slags kompetanse undersøkelsen måler i matematikk, 
naturfag og lesing. Oppgavene i prøven legger vekt på at elevene skal 
bruke sin kunnskap og kompetanse for å løse problemer og håndtere 
utfordringer som hovedsakelig er knyttet til virkelighetsnære situa- 
sjoner eller autentiske tekster. Nedenfor gis det en kort beskrivelse av 
hvilken type kompetanse som måles i de tre fagområdene. 


Matematikk 

PISAs rammeverk for matematikk definerer matematisk kompe- 
tanse (mathematical literacy) som den enkeltes evne til å resonnere 
matematisk og å formulere, bruke og tolke matematikk for å løse 
problemer i mange forskjellige virkelighetsnære situasjoner (OECD, 
2023a). Oppgavene legger opp til at elevene skal bruke kunnskaper 
og ferdigheter i matematikk til å løse problemer innenfor person- 
lige, yrkesrelaterte og samfunnsmessige kontekster. Dette er knyttet 
til problemløsing og matematisk modellering, som alltid har vært 
en sentral del av matematikk i PISA. En viktig endring i PISA 2022 

er at matematisk resonnering har fått en mer framtredende rolle 
enn tidligere. Matematisk resonnering handler blant annet om å 
trekke slutninger, både induktivt og deduktivt, som er en viktig del 
av problemløsing og modellering. Men matematisk resonnering er 
også noe mer enn det å løse problemer, for eksempel inngår også 
det å vurdere og legge fram argumenter, samt vurdere tolkninger og 
slutninger knyttet til påstander og matematiske resultater. Dette betyr 
at matematisk resonnering også er en viktig del av det å tenke kritisk. 
I PISA 2022 er matematikk hovedområdet i undersøkelsen. Det vil si 
at prøven og spørreskjemaet inneholdt henholdsvis flere oppgaver og 
spørsmål knyttet til matematikk enn de andre fagområdene. 


Naturfag 

Scientific literacy i PISA er evnen og viljen til å engasjere seg i natur- 
fagsrelaterte temaer. Dette innebærer følgende tre kompetanser: 
forklare fenomener på en naturvitenskapelig måte, vurdere og plan- 
legge naturvitenskapelige undersøkelser og tolke data og evidens 
på en naturvitenskapelig måte. Disse kompetansene avhenger av 
fagkunnskap og holdninger til faget. Rammeverket er detaljert 
beskrevet av Kjærnsli og Jensen (2016), og kapittelet kan lastes 
ned fra pisa.no. Dette rammeverket har blitt oppdatert og videre- 
utviklet til PISA 2025, som er neste gang naturfag er hovedområde 
(OECD, 2023b). 


Lesing 

Lesekompetanse (reading literacy) er i PISA definert som at elever 
skal forstå, bruke, evaluere, reflektere over og engasjere seg i tekster, 
for å kunne nå sine mål, utvikle sine kunnskaper og evner, og delta i 
samfunnet (Weyergang & Magnusson, 2020). Å lese med forståelse 
innebærer tre kognitive prosesser med nær forbindelse: å finne fram 
til informasjon, å tolke informasjon og å vurdere og reflektere over 
informasjon. Rammeverket er beskrevet og diskutert i Weyergang og 
Magnusson (2020) og er åpent tilgjengelig på pisa.no. 


Økonomiforståelse 

I PISA 2022 deltok elevene i en tilleggsundersøkelse om økonomi- 
forståelse med oppgaver innen blant annet personlig økonomi. 
Resultatene fra denne undersøkelsen kommer i juni 2024. Personlig 
økonomi er også vektlagt i LK20, både i det tverrfaglige temaet folke- 
helse og livsmestring og i matematikkfaget. 


Utvalgsusikkerhet i PISA 2022: merkede land 

I PISA 2022 var det flere land som opplevde utfordringer med å 
innfri de tekniske kravene knyttet til deltakelse, delvis på grunn av 
pandemien. Blant OECD-landene som omtales i denne rapporten, 
knytter avvikene seg til to ulike fenomener: andelen ekskluderte elever 
og responsrate (svarprosent) for elever og skoler. Land hvor andelen 
ekskluderte elever er betydelig høyere enn 5 prosent, eller hvor det 
har vært en stor økning i eksklusjon siden 2018, er merket med "' i 
denne rapporten. Danmark er ett av landene dette gjelder. En del 
land har ikke oppfylt kriteriene for svarprosent, enten blant skolene 
eller elevene som er trukket ut, og disse landene er merket med ”. 
På elevnivå kan dette skyldes at de var fraværende på prøvedagen. 
Se side 29 for oversikt over hvilke land dette gjelder. I Norge er andelen 
deltakende skoler og elever innenfor de tekniske kravene, og andelen 
ekskluderte elever har gått noe ned fra PISA 2018. 


PISA 2022 ble gjennomført rett etter pandemien 

Resultatene fra denne undersøkelsen baserer seg på data som er samlet 
inn rett i etterkant av at smitteverntiltakene i Norge ble opphevet og 
samfunnet åpnet igjen etter koronapandemien. PISA 2022 gir derfor 
et innblikk i norske 15-åringers kompetanse etter det som for mange 
elever var to år med svært spesielle omstendigheter og betingelser 
for læring. Samtidig er det viktig å huske at ikke alle resultater eller 


endringer siden PISA 2018 nødvendigvis kan forklares med pandemien. 


PISA-undersøkelsen gir ikke informasjon om årsakssammenhenger, 
noe som betyr at det ikke er mulig å trekke konklusjoner om hvilke 
endringer som skyldes pandemien, og hva som kan forklares med 
andre forhold. Se side 28 for nærmere beskrivelse. 


Hvorfor deltar Norge i PISA-undersøkelsen? 

Den overordnede hensikten med PISA-undersøkelsen er å vurdere hvor 
godt elever på slutten av den obligatoriske skolegangen er forberedt på 
å bruke sine ferdigheter og kunnskaper i de tre fagområdene i videre 
studier, arbeidsliv og privatliv. 

Utformingen av undersøkelsen gjør det mulig å se på endringer i 
prestasjoner over tid (trend). I tillegg kan resultatene sammenliknes på 
tvers av land, noe som gir informasjon om styrker og svakheter ved norsk 
skole. Fra et norsk perspektiv er det særlig interessant å sammenlikne 
norske resultater mellom år og å se på likheter og forskjeller mellom 
de nordiske landene. Dataene fra PISA-undersøkelsene blir lagt ut 
fritt tilgjengelig på OECD sine nettsider og brukes av ulike miljøer til 
videre forskning. 

Resultatene fra den faglige prøven sees også i sammenheng med 
informasjon fra spørreskjemaet. Dette gjør det mulig å for eksempel 
undersøke i hvilken grad elever med ulik hjemmebakgrunn og forut- 
setninger har like muligheter til å lykkes på skolen. Det er også en rekke 
spørsmål knyttet til læring i fagene, trivsel og andre skolefaktorer. 

PISA-undersøkelsen er en del av kvalitetsvurderingssystemet. 
Det betyr at data og resultater fra PISA inngår som en av en rekke 
informasjonskilder for å vurdere kvaliteten i norsk skole. 

Prestasjoner i matematikk, naturfag og lesing 


Her presenterer vi hovedresultatene fra PISA 2022. Resultatene 
for de norske elevene blir sammenliknet med tidligere år og med 
de andre nordiske landene. PISA 2022 gir et innblikk i norske 
elevers kompetanse i matematikk, naturfag og lesing rett etter 
at samfunnet gjenåpnet etter covid-19-pandemien. 


Tilbakegang i matematikk, naturfag og lesing 

Resultatene for de norske elevene viser en tilbakegang i prestasjoner 
fra PISA 2018 til 2022 i alle de tre fagområdene (figur 1). Tilbake- 
gangen er størst i matematikk og lesing, men den er også relativt stor 
i naturfag sammenliknet med tidligere undersøkelser. I matematikk 
er det norske gjennomsnittsresultatet lavere enn noen gang tidligere, 
og i naturfag og lesing må vi tilbake til 2006 for å finne et tilsvarende 
lavt gjennomsnittsresultatet som i 2022. 

I PISA 2022 presterer de norske elevene på samme nivå som 
OECD-gjennomsnittet i matematikk og lesing, mens de i naturfag 
presterer under OECD-gjennomsnittet. Dette er en endring fra PISA 
2018, da de norske elevene presterte over OECD-gjennomsnittet i 
matematikk og lesing, og på samme nivå som OECD-gjennomsnittet 
i naturfag (se også tabell 13, 14 og 15). 


Poengskala i PISA-undersøkelsen 

Resultatene fra PISA rapporteres på en skala hvor gjennomsnitts- 
resultatet er satt til 500 poeng, og standardavviket er satt til 100 poeng. 
Denne skalaen er basert på gjennomsnittsresultatet for OECD-landene 
første gangen et fag var hovedområdet, det vil si år 2000 for lesing, 2003 
for matematikk og 2006 for naturfag. Et standardavvik på 100 betyr at 
resultatene for to tredjedeler av elevene i OECD-landene var mellom 
400 og 600 poeng det året skalaen ble satt. Poengskalaen i PISA gjør 
det mulig å undersøke endringer i prestasjoner over tid. 


Hovedtrekk ved den norske tilbakegangen 
I PISA 2022 er det langt flere norske elever på de laveste mestrings- 
nivåene i alle de tre fagområdene enn tidligere. I matematikk presterer 
nesten en av tre norske elever (31 prosent) under mestringsnivå 2, mens 
tilsvarende tall er 28 prosent for naturfag og 27 prosent for lesing. 
Tilbakegangen er noe ulik for fagområdene. For lesing og naturfag 
skyldes nedgangen først og fremst at elevene med lavest kompetanse 
presterer lavere enn tidligere. I matematikk er det en tilbakegang i 
prestasjoner for elever langs hele skalaen. Spredningen har med andre 
ord økt i lesing og naturfag siden PISA 2018. 

Figur 1. Norske elevers prestasjoner i matematikk, naturfag og lesing, fra det året de ulike fagene var hovedområde første gang: 
matematikk i 2003, naturfag i 2006 og lesing i 2000. Usikkerheten rundt hvert målepunkt er omtrent 5 poeng i hver retning. 


Å PISA 2022 


Matematikk 

De norske gjennomsnittsresultatene i matematikk i PISA 2022 er 
468 poeng, 33 poeng mindre enn i 2018. Til sammenlikning har 
resultatene i matematikk variert mellom 489 og 502 poeng for norske 
elever i PISA-undersøkelsene fra 2003 til 2018 (figur 2). 


Naturfag 

I naturfag er gjennomsnittsresultatet for de norske elevene 478 poeng, 
noe som er en tilbakegang på 12 poeng fra PISA 2018. Dette er også en 
tilbakegang fra tidligere undersøkelser, men likt som i 2006 (figur 2). 
Tilbakegangen i naturfag er likevel mindre enn tilbakegangen i mate- 
matikk og lesing. 


Lesing 

I lesing er gjennomsnittsresultatet for de norske elevene 477 poeng. 
Dette er en tilbakegang på 23 poeng fra PISA 2018, og resultatet er 
på det laveste nivået i hele perioden fra første gjennomføring i 2000, 
men likt som i 2006. Fra 2015 til 2022 er tilbakegangen på 37 poeng. 
Resultatene i lesing har variert mellom 484 og 513 poeng (figur 2). 


Tilbakegang i Norden, men store forskjeller mellom landene 
Også i de andre nordiske landene er det en tilbakegang i prestasjoner 
i alle de tre fagområdene fra PISA 2018 til 2022, med unntak av 
naturfagresultatene for svenske og danske elever, som er på samme 
nivå som i 2018. Sett under ett er det størst tilbakegang for islandske 
elever. I Norge og Finland er det også en markant tilbakegang i alle 
fagområdene (se tabell 13, 14 og 15). Både i Danmark, Finland og 
Sverige presterer elevene over OECD-gjennomsnittet i alle de tre 
fagområdene i PISA 2022, mens elevene på Island presterer under 
OECD-gjennomsnittet i alle de tre fagområdene. 


Tilbakegang i lesing og matematikk for OECD-gjennomsnittet 
Det er også en tilbakegang for OECD-gjennomsnittet i alle de tre 
fagområdene. Resultatene fra PISA 2022 viser også et mønster på 
tvers av land, der tilbakegangen er størst i matematikk og lesing og 
noe mindre i naturfag. 


Hvordan forklarer vi disse endringene? 

Det er ingen tvil om at pandemien har hatt betydning for den til 
dels store tilbakegangen vi ser på tvers av land. Samtidig vet vi ikke 
hvor stor del av tilbakegangen blant de norske elevene som skyldes 
pandemien og begrensningene som fulgte med denne, og hvilke andre 
faktorer som eventuelt kan ligge bak tilbakegangen. 


Matematikk 


550 
540 
530 
520 
510 
500 
490 
480 
470 
460 
450 


2003 2006 2009 2012 2015 2018 


—tr— OECD 


2022 


—s— Norge 


Naturfag 


550 
540 
530 
520 
510 


500 
490 
480 


470 
460 
450 


2006 2009 2012 2015 2018 


—+— OECD 


2022 


—e— Norge 


Lesing 
550 
540 
530 
520 
510 
500 
490 
480 
470 
460 
450 


2000 2003 2006 2009 2012 2015 2018 2022 


—— OECD 


—es— Norge 


Figur 2. Gjennomsnittsresultater i matematikk, naturfag og lesing for norske 
elever, fra det året de ulike fagene var hovedområde første gang: matematikk 
i 2003, naturfag i 2006 og lesing i 2000. De norske resultatene i PISA 2022 er 
signifikant forskjellig fra tidligere år, med unntak av naturfag og lesing i 2006. 

Matematikk 


Det er en betydelig tilbakegang i gjennomsnittsresultatene i 
matematikk for norske elever i PISA 2022 sammenliknet med 
2018. Det er det også i de andre nordiske landene og i de aller 
fleste andre europeiske land. Mens norske elever presterte over 
OECD-gjennomsnittet i 2018 og 2015, presterer de i 2022 på samme 
nivå som OECD-gjennomsnittet. 


Betydelig tilbakegang i Norge, Norden og i OECD-landene 
Resultatene for PISA 2022 viser en tilbakegang i matematikkpresta- 
sjoner i alle de nordiske landene (figur 3). Samtidig viser resultatene 
at det er relativt store forskjeller i hvor stor denne tilbakegangen 
er. Størst tilbakegang er det blant islandske og norske elever, der 
tilbakegangen er markant større enn for gjennomsnittet blant OECD- 
landene. For danske og svenske elever er tilbakegangen omtrent som 
gjennomsnittet i OECD. 

Figur 3. Endring i gjennomsnittsresultater i matematikk fra PISA 2018 til 2022 
for de nordiske landene og OECD. 

Figur 4. Gjennomsnittsresultater i matematikk for de nordiske landene og 
OECD i PISA 2003-2022. 

I PISA 2022 er det norske gjennomsnittsresultatet i matematikk lavere 
enn noen gang tidligere. Dette gjelder for alle de nordiske landene, 
med unntak av Sverige, hvor resultatene i 2022 er på samme nivå 
som i PISA 2012 (figur 4). 


Norske elever presterer som OECD-gjennomsnittet 

I PISA 2022 presterer de norske elevene på samme nivå som 
gjennomsnittet for OECD-landene i matematikk, mens islandske 
elever presterer under (figur 5). Danske, finske og svenske elever 
presterer fortsatt over OECD-gjennomsnittet. Til sammenlikning 
presterte elever i alle de nordiske landene over OECD-gjennomsnittet i 
PISA 2018. 

Figur 5. Gjennomsnittsresultater i matematikk i PISA 2022 for de nordiske 
landene i poeng over og under OECD-gjennomsnittet (472 poeng) som er 
satt til 0 i figuren. Det norske resultatet er ikke signifikant forskjellige fra 
OECD-gjennomsnittet, noe som er vist med grå farge på søylen. 


Stor økning i andelen norske elever på lavt mestringsnivå 
Poengskalaen som PISA-resultatene måles etter, er delt inn i mest- 
ringsnivåer, fra nivå 1 til 6. Nivåene beskriver hva som kjennetegner 
elevenes matematiske kompetanse på ulike steder på skalaen. Elever 
med resultater på nivå 5 og 6 betegnes som høytpresterende, mens 
elever under nivå 2 betegnes som lavtpresterende. Nivå 2 vurderes 
som et minimum for å være godt forberedt til videre utdanning og 
arbeidsliv. 

I PISA 2022 presterer nesten én av tre norske elever (31 prosent) 
under mestringsnivå 2 i matematikk. Dette er en stor økning fra 
tidligere PISA-undersøkelser, hvor denne andelen ikke har vært over 
22 prosent (figur 6). I 2018 var den tilsvarende andelen omtrent én 
av fem elever (19 prosent). 

Figur 6. Prosentandel norske elever som presterer på lavt nivå (under nivå 2) 
i matematikk. Resultatene for PISA 2022 er signifikant forskjellig fra 2003, 
2012 og 2018. 


Andelen lavtpresterende elever i Norge er lik som for gjennomsnittet 
i OECD-landene, men høyere enn i Danmark, Finland og Sverige 
(figur 7). Samtidig har det også i de andre nordiske landene vært en 
økning i andelen lavtpresterende elever siden PISA 2018. 

Figur 7. Prosentandel elever i de nordiske landene og OECD som presterer på 
lavt mestringsnivå (under nivå 2) i matematikk i PISA 2022. 


Videre viser resultatene fra PISA 2022 at kun 7 prosent av norske 
elever presterer på de to høyeste mestringsnivåene (figur 8). Dette er 
en lavere andel enn ved tidligere undersøkelser og nesten en halvering 
siden PISA 2018. Blant de nordiske landene er andelen elever på høyt 
mestringsnivå mellom 5 prosent (Island) og 10 prosent (Sverige) i 
PISA 2022. 

Figur 8. Prosentandel norske elever som presterer på høyt nivå (nivå 5 og 6) 
i matematikk. Resultatene for PISA 2022 er signifikant forskjellig fra 2003, 
2012 og 2018. 


Ved å undersøke spredningen i resultatene i matematikk finner vi at 
tilbakegangen blant norske elever fra PISA 2018 til 2022 er omtrent 
like stor blant elever som presterer høyt og lavt (10- og 90-prosentilene 
har omtrent like stor tilbakegang). Hvis vi sammenlikner resultatene 
fra 2012 til 2022, finner vi derimot at tilbakegangen er størst blant de 
lavest presterende elevene, og dermed at spredningen i resultatene 
har økt i denne perioden. 


PISA 2022 7 


Flere gutter enn jenter både på høyt og lavt nivå 

I PISA 2022 er det ingen kjønnsforskjeller blant norske elever i 
gjennomsnittsresultatene i matematikk. Det betyr at vi ikke finner 
kjønnsforskjellen som var til stede i 2018. Også i de andre nordiske 
landene og for gjennomsnittet i OECD er det relativt små forskjeller 
i gjennomsnittsresultatene for gutter og jenter (figur 9). Guttene 
presterer noe bedre enn jentene i Danmark og i OECD-landene sett 
under ett, mens i Finland presterer jentene noe bedre enn guttene. 


Hvis vi sammenlikner spredningen i resultatene og andelen elever 
på ulike mestringsnivåer, finner vi derimot noen forskjeller i 
resultatene for norske gutter og jenter. I PISA 2022 er både andelen 
høytpresterende og lavtpresterende elever høyere blant gutter enn 
jenter (figur 10). Dette mønsteret finner vi igjen også i spredningen 
i gjennomsnittsresultatene. Standardavviket for gutter er 100, mens 
standardavviket for jenter er 87. 


Guttenes favør | Jentenes favør 
Norge 1 
Danmark" 12 
Finland 5 
Island 3 
Sverige 2 
OECD 9 
60 40 20 0 20 40 60 


Figur 9. Forskjell igjennomsnittsresultat i matematikk mellom jenter og gutter i 
de nordiske landene og OECD i PISA 2022. Danmark, Finland og OECD-gjennom- 
snittet har statistisk signifikante kjønnsforskjeller. 

Figur 10. Prosentandelen norske gutter og jenter på lavt mestringsnivå 
(under nivå 2) og høyt mestringsnivå (nivå 5 og 6) i matematikk i PISA 2022. 
Kjønnsforskjellene er signifikante. 

Mer enn 20 poeng over OECD 


Estland 510 (2,0) 
Sveits 508 (2,1) 
Nederland"? 493 (3,8) 
Irland? 492 (2,0) 
Belgia 489 (2,2) 
Danmark' 489 (1,9) 
Storbritannia? 489 (2,2) 
Polen 489 (2,3) 
Østerrike 487 (2,3) 
Tsjekkia 487 (2,1) 
Slovenia 485 (1,2) 
Finland 484 (1,9) 
Latvia" 483 (2,0) 
Sverige 482 (2,1) 
Litauen 475 (1,8) 
Tyskland 475 (3,1) 
Frankrike 474 (2,5) 
Spania 473 (1,5) 
Ungarn AG) (Ø5) 
OECD-gjennomsnitt 472 (0,4) 
Portugal 472 (2,4) 
Italia 471 (3,1) 


Norge 468 (2,1) 


Kypros 418 (1,2) 
Bulgaria 417 (3,3) 
Moldova 414 (2,3) 
Montenegro 406 (1,1)| Figur 11. Oversikt over resultater i matematikk for europeiske land som deltok i PISA 2022. Tabellen viser gjennomsnitts- 


> DA resultatene for de europeiske landene som deltok i PISA 2022 med standardfeil i parentes. Intervallene for poenggrensene 
Georgia 390 (2,4) i i ; Á a 

ER er valgt med OECD-gjennomsnittet som utgangspunkt. Grensene mellom de øvrige gruppene er ikke statistisk begrunnet, 
Nord-Makedonia 389 (0,9)| men er valgt for å gi en relativt jevn fordeling av land og for å illustrere små og store forskjeller fra OECD-gjennomsnittet. 
Albania 368 (2,1)| Land med utfordringer med datakvalitet er merket (1, 2), se side 29 for forklaring. 


| Kosovo 355 (1,0) 


* | Ukraina ble PISA gjennomført i 18 av 27 regioner. 

Naturfag 


PISA 2022 viser en tilbakegang i norske elevers gjennomsnitts- 
resultat i naturfag sammenliknet med 2018. Selv om det også er 
tilbakegang i flere andre land, ser det ut til å være relativt stabile 
prestasjoner i naturfag internasjonalt. De norske resultatene er 
preget av at mange flere elever enn tidligere presterer på lavt 
mestringsnivå. 


Tilbakegang i naturfag, men mindre enn i matematikk 

Det er mindre tilbakegang i prestasjonene i naturfag enn det er for 
matematikk. Dette gjelder både i Norge og i mange andre land. I 
Norden er det Island som har størst tilbakegang i naturfag, men det 
er også en tilbakegang i resultatene i Norge og Finland. I Danmark og 
Sverige er resultatene på samme nivå som i 2018. For OECD-gjennom- 
snittet er det en liten tilbakegang på 4 poeng (figur 12). 

Figur 12. Endring i gjennomsnittsresultater i naturfag fra PISA 2018 til 2022 
for de nordiske landene og OECD. 

Figur 13. Gjennomsnittsresultater i naturfag for de nordiske landene og OECD 
i PISA 2006-2022. 

I PISA 2022 er det norske gjennomsnittsresultatet i naturfag på samme 
lave nivå som i 2006. Gjennomsnittsresultatene i PISA 2006 var åtte 
poeng høyere, men ikke signifikant forskjellig fra 2022. 

Norske elevers gjennomsnittsresultat i naturfag (478 poeng) er 
like under OECD-gjennomsnittet på 485 poeng, mens danske og 
svenske elever presterer over OECD-gjennomsnittet (figur 13). Til 
tross for en jevn tilbakegang siden 2006, presterer fortsatt finske 
elever på høyt nivå i naturfag. Finland er det eneste nordiske landet 
der gjennomsnittsresultatet er over 500 poeng i noen av fagområdene. 
Islandske elever presterer betydelig under OECD-gjennomsnittet. 


Mange flere elever på lavt mestringsnivå 

Resultatene i naturfag er delt inn i seks mestringsnivåer som beskriver 
i hvilken grad elever behersker ulike kunnskaper og kompetanser i 
naturfag. Nivå 2 ansees som et minimum for å være godt forberedt 
til videre utdanning og arbeidsliv, og elever som presterer under 
dette nivået, betegnes som lavtpresterende elever. I naturfag i PISA 
2022 gjelder dette 28 prosent av de norske elevene (figur 14), som er 
en stor økning i andelen lavtpresterende elever fra alle de tidligere 
undersøkelsene. 7 prosent av de norske elevene presterer på de 
høyeste nivåene (nivå 5 og 6), og denne andelen har holdt seg stabil 
sammenliknet med tidligere år. 

Figur 14. Prosentandel norske elever som presterer på lavt mestringsnivå 
(under nivå 2) i naturfag. Resultatene for PISA 2022 er signifikant forskjellig 
fra 2006, 2015 og 2018. 


Andelen norske elever på de laveste nivåene er høyere enn i de 
fleste andre nordiske landene (figur 15) og blant de høyeste i OECD. 
Sverige har en lik andel som OECD-gjennomsnittet, mens Danmark 
og Finland har en lavere andel. Island har den høyeste andelen i 
Norden, med 36 prosent lavtpresterende elever. 

Figur 15. Prosentandel elever i de nordiske landene og OECD som presterer 
på lavt mestringsnivå (under nivå 2) i naturfag i PISA 2022. 


Når det gjelder høytpresterende elever, er denne andelen lik i Norge 
og Danmark (7 prosent). Andelen høytpresterende elever er størst 
i Finland (13 prosent) og Sverige (10 prosent), og lavest på Island 
(2 prosent). 


Økende avstand mellom elever 

Vi kan også undersøke tilbakegangen i prestasjoner ved å se på 
endringen i resultater for elevene som presterer høyest og lavest på 
PISA-prøven. Poenggrensen som skiller de 10 prosent lavest presterende 
elevene fra resten av utvalget, er definert som 10-prosentilen, mens 
poenggrensen som skiller de 10 prosent høyest presterende elevene fra 
resten av utvalget, er definert som 90-prosentilen. Resultatene viser 
at 10-prosentilen gikk ned med 19 poeng fra PISA 2018 (357 poeng) 
til 2022 (338 poeng). Til sammenlikning var det ingen endring for 
90-prosentilen, som vil si at de høyest presterende elevene presterte 
på samme nivå i 2022 som i 2018. Dette betyr at gapet i prestasjoner 
mellom de som presterer høyest og lavest, har økt siden 2018. 
Sammenlikner vi med PISA 2015, finner vi en enda større forskjell 
i prestasjoner mellom de lavest og høyest presterende elevene. Fra 
2015 til 2022 er det en nedgang på 32 poeng for de lavest presterende 
elevene (10-prosentilen), mens det er en liten, ikke-signifikant nedgang 
(7 poeng) for de høyest presterende elevene (90-prosentilen). 


Fortsatt kjønnsforskjeller i jentenes favør 

Norske jenter presterer i gjennomsnitt 13 poeng bedre enn norske 
gutter i naturfag i PISA 2022 (figur 16). Det var en tilsvarende kjønns- 
forskjell i 2018 (11 poeng), mens i 2015 presterte norske gutter og 
jenter på samme nivå. Blant de nordiske landene har Finland størst 
kjønnsforskjell i jentenes favør, mens Danmark er det eneste nordiske 
landet med kjønnsforskjell i guttenes favør. 


Figur 16. Forskjell i gjennomsnittsresultat i naturfag mellom gutter og jenter 
i de nordiske landene og OECD i PISA 2022. 


Kjønnsforskjellen i naturfag blant norske elever er svært ulikt fordelt 
utover prestasjonsskalaen. Hvis vi sammenlikner resultatene for de 
høyest presterende guttene og jentene (90-prosentilen), finner vi ingen 
signifikante forskjeller. Sammenlikner vi resultatene for de lavest 
presterende guttene og jentene (10-prosentilen), finner vi derimot 
at poenggrensen er 29 poeng lavere for guttene. Mens de 10 prosent 
svakeste jentene presterer fra 354 poeng og ned, er den tilsvarende 
poenggrensen for de 10 prosent svakeste guttene på 325 poeng. 
Dette ser vi også hvis vi sammenlikner andelen lavt- og høyt- 
presterende gutter og jenter (se figur 17). Mens det er omtrent like 
mange gutter og jenter som presterer på de øverste mestringsnivåene, 
er det 7 prosentpoeng flere lavtpresterende gutter enn jenter. Kjønns- 
forskjellen i naturfag blant norske elever i PISA 2022 handler altså 
hovedsakelig om at det er flere lavtpresterende gutter enn jenter. 


50% 
40% 
30% 
20% 
10% 

0% 


31% 


Lavtpresterende elever Høytpresterende elever 


MGutter mJenter 


Figur 17. Prosentandelen norske gutter og jenter på lavt mestringsnivå (under 
nivå 2) og høyt mestringsnivå (nivå 5 og 6) i naturfag i PISA 2022. Kjønnsfor- 
skjellene er signifikant forskjellig for lavtpresterende elever, men ikke-signifikant 
forskjellig for høytpresterende elever. 

Lesing 


PISA 2022 viser en stor tilbakegang i norske elevers gjennom- 
snittsresultat i lesing sammenliknet med PISA 2018. Det norske 
gjennomsnittsresultatet er tilbake på samme nivå som i 2006, 
som er det laveste nivået for hele perioden undersøkelsen har 
vært gjennomført i Norge. Mens norske elever presterte over 
OECD-gjennomsnittet i lesing både i 2015 og 2018, er gjennom- 
snittsresultatet for norske elever nå på samme nivå som for OECD. 


Tilbakegang for elever i Norden og internasjonalt 

Resultatene for PISA 2022 viser en betydelig tilbakegang i lesepresta- 
sjoner i alle de nordiske landene (figur 18). Tilbakegangen i antall 
poeng er spesielt stor for islandske og finske elever, men også for 
norske og svenske elever er tilbakegangen stor. Tilbakegangen for de 
danske elevene er omtrent lik tilbakegangen i hele OECD-området. 

Figur 18. Endring i gjennomsnittsresultater i lesing fra PISA 2018 til 2022 for 
de nordiske landene og OECD. 


For de norske elevene er resultatene i lesing i PISA 2022 betydelig 
lavere enn ved alle tidligere gjennomføringer, med unntak av i 2006. 
Mens Norge i de fleste gjennomføringer har hatt resultater rundt det 
opprinnelige OECD-gjennomsnittet på 500 poeng, skiller resultatet 
i PISA 2022 seg ut ved å være på et langt lavere nivå (figur 19). For 
finske og islandske elever er resultatene i lesing i 2022 også betydelig 
lavere enn ved alle tidligere PISA-undersøkelser. For svenske elever 
er resultatene i lesing i 2022 på samme nivå som i 2009 og 2012, men 
lavere enn i alle de andre tidligere undersøkelsene. I Danmark er det en 
tilbakegang sammenliknet med 2018 og 2015, men resultatene fra PISA 
2022 er på samme nivå som i 2012 og i de tidligere undersøkelsene. I 
PISA 2022 er gjennomsnittsresultatet for norske elever (477 poeng) 
på samme nivå som gjennomsnittet for OECD-landene (476 poeng). 
Finske, danske og svenske elever presterer over OECD-gjennomsnittet, 
mens islandske elever presterer betydelig under. 


Stor økning i andelen elever på lavt nivå 

I lesing er mestringsnivå 2 vurdert som en nedre grense for hva elever 
bør ha av kompetanse for videre skolegang og arbeidsliv. Elever som 
presterer under dette nivået, betegnes som lavtpresterende. I PISA 
2022 presterer mer enn én av fire norske elever under nivå 2 (figur 20). 
Dette er 8 prosentpoeng flere enn i 2018 og 12 prosentpoeng flere enn 
i 2009. Andelen høytpresterende elever (nivå 5 og 6) er 9 prosent i 
2022, en nedgang fra 11 prosent i 2018 og på nivå med PISA 2009 
(8 prosent). 

Figur 19. Gjennomsnittsresultater i lesing for de nordiske landene og OECD 
i PISA 2000-2022. 

Figur 20. Prosentandel norske elever som presterer på lavt mestringsnivå 
(under nivå 2) i lesing. Resultatene for PISA 2022 er signifikant forskjellig fra 
2000, 2009 og 2018. 


I tillegg til store forskjeller i gjennomsnittsresultater er det også langt 
flere gutter enn jenter som presterer på lavt nivå. I PISA 2022 presterer 
34 prosent av de norske guttene under nivå 2, det vil si mer enn hver 
tredje gutt. Til sammenlikning presterer 20 prosent av norske jenter 
under nivå 2. 

Det er store forskjeller i andelen lavtpresterende elever mellom de 
nordiske landene. Island har den høyeste andelen (40 prosent), mens 
Norge (27 prosent) og Sverige (24 prosent) er nær OECD-gjennom- 
snittet (26 prosent). Danmark (19 prosent) og Finland (21 prosent) 
har den laveste andelen lavtpresterende elever i Norden. 


Økende avstand mellom elever 

Over tid finner vi at tilbakegangen i lesing er mye større blant de lavest 
presterende enn blant de høyest presterende elevene. Poenggrensen 
som skiller de 10 prosent lavest presterende elevene fra resten av 
utvalget (10-prosentilen), har gått ned med 33 poeng fra PISA 2018 
(356 poeng) til 2022 (323 poeng). Poenggrensen som skiller de 10 
prosent høyest presterende elevene (90-prosentilen), har gått ned med 
13 poeng i samme periode. Dette betyr at forskjellene i prestasjoner i 
lesing mellom de høyest og lavest presterende har økt fra 2018 til 2022. 


Fortsatt store kjønnsforskjeller 

Det er fortsatt store prestasjonsforskjeller i lesing i jentenes favør i alle 
de nordiske landene (figur 21), og forskjellen er langt større i Norge 
og Finland enn i de fleste andre land. 


Guttenes favør | Jentenes favør 
Norge 42 
Danmark 21 

Finland 45 

Island 35 
Sverige 37 

OECD 24 

Figur 21. Antall poeng forskjell i gjennomsnittsresultat i lesing mellom jenter 
og gutter i de nordiske landene og OECD i PISA 2022. 


Holdninger til lesing og lesevaner 

I PISA 2022 var det ingen spørsmål knyttet til elevers lesing på fritida 
eller på skolen, siden lesing ikke var undersøkelsens hovedområde. 
De norske elevene fikk imidlertid to spørsmål som har til hensikt å 
belyse sentrale elementer i LK20. Spørsmålene handlet om hvilken 
undervisning elevene rapporterer å få innen kritisk lesing, samt hvilke 
strategier de bruker for utforsking og dybdelæring. 


Undervisning i kritisk lesing i norskfaget 

Elevene ble spurt om hva læreren ba dem gjøre med tekster i norsk- 
faget, og hvor ofte læreren oppfordret til ulike praksiser. Svaralter- 
nativene var «I alle timene», «I de fleste timene», «I noen timer» og 
«Aldri eller nesten aldri». De fleste blir oppmuntret til å ta i bruk 
kritiske, undersøkende strategier, men bare noe over halvparten oppgir 
at dette skjer i de fleste eller alle timene de leser tekster (tabell 1). 


Tabell 1. Prosentandelen elever som svarer «l alle timene» eller «I de fleste 
timene» på følgende spørsmål: «Når du leser tekster i norsktimene, hvor ofte 
blir du oppfordret av læreren til å gjøre det følgende?» 


Når du leser tekster i norsktimene, hvor ofte blir du oppfordret av 


læreren til å gjøre det følgende? 


Fokusere på å finne fakta 55 
Være nysgjerrig og åpen for nye ideer når jeg leser 52 
Hente opplysninger som jeg skal bruke senere (f.eks. til skrive-oppgaver) 63 
Sjekke om opplysninger i en tekst stemmer med det jeg vet fra før 55 
Vurdere om teksten er i samsvar med andre kilder 55 
Vurdere om forfatteren er troverdig 55 
Vurdere om teksten er til å stole på 59 
Vurdere om teksten er relevant for det jeg skal bruke den til 59 


Elevers strategier for utforsking og dybdelæring 

I LK20 legges det også vekt på en utforskende tilnærming i lærings- 
arbeidet, og elevene ble derfor spurt hvor ofte de møtte skolearbeidet 
med ulike tilnærminger. Svaralternativene var «Aldri eller nesten 
aldri», «Omtrent en eller to ganger i året», «Omtrent en eller to ganger 
i måneden», «Omtrent en eller to ganger i uka» eller «Hver dag eller 
nesten hver dag». En lav andel elever oppgir at de ulike strategiene 
er i deres faste repertoar. Kun halvparten stiller regelmessig spørsmål 
ved teksters meningsinnhold, leter etter evidens som støtter påstander 
og reflekterer for å danne seg egne meninger (tabell 2). 


Tabell 2. Prosentandelen elever som svarer «Omtrent en eller to ganger i uka» 
eller «Hver dag eller nesten hver dag» på følgende spørsmål: «Hvor ofte gjør 
du det følgende i skoletimene eller når du gjør lekser?» 


Hvor ofte gjør du det følgende i skoletimene eller når du gjør lekser? 


Jeg stiller ofte spørsmål ved innholdet i det som blir sagt eller 42 
skrevet, for å avgjøre om jeg synes det er overbevisende 


Når teorier eller konklusjoner presenteres, tenker jeg over om de 41 
støttes godt nok av bevis eller begrunnelser 


Jeg bruker tekster som et utgangspunkt, og prøver å utvikle mine 44 
egne oppfatninger om fagstoffet 


Jeg prøver å reflektere over og utvikle mine egne oppfatninger om 46 
fagstoffet vi lærer 


Hver gang jeg presenteres for påstander eller konklusjoner, tenker 46 
jeg på mulige alternativer 


Pisa 2022 13 


Matematikk i og utenfor skolen 


Både i den norske læreplanen og i PISA 2022 legges det vekt på 
at matematikk spiller en viktig rolle i å forberede barn og unge 
til å være aktive deltakere i samfunnet og arbeidslivet, mestre 
utfordringer og ta veloverveide valg i eget liv. Men hva må egentlig 
elevene lære i matematikk for å være rustet til dette? Hva innebærer 
matematisk kompetanse for en 15-åring? 


Matematikk i samfunnet 

Viktigheten av matematisk kompetanse blir stadig løftet fram i stor- 
tingsmeldinger, nasjonale strategier og andre fora. Samtidig er bruken 
av matematikki stor grad skjult i hverdagen, yrkeslivet og teknologien. 
Vi får presentert værmeldinger som bygger på matematiske modeller 
og beregninger. Det samme gjelder apper og programvare vi bruker, 
og alle sikkerhetssystemene som er nødvendige for å holde oss trygge 
i vår digitale verden. Sykepleiere, elektrikere, ingeniører, økonomer 
og andre arbeidstakere innenfor mange ulike yrkesgrupper bruker 
matematikk uten at de nødvendigvis tenker over at det de gjør krever 
matematiske kunnskaper og ferdigheter. I privatlivet trenger vi mate- 
matikk for å gjøre beregninger og vurderinger rundt økonomiske 
spørsmål, utdanning og helse. I tillegg er det å kunne tenke matematisk 
viktig for å gjøre kritiske vurderinger, for eksempel når vi skal vurdere 
utsagn og påstander som bygger på statistikk, tabeller og figurer. 


Hva er matematisk kompetanse? 

Det har lenge vært en utbredt oppfatning at det å lære matematikk 
handler om å opparbeide en slags verktøykasse med matematiske 
begreper, algoritmer og regler. De siste tiårene har det blitt lagt fram 
flere beskrivelser av matematisk kompetanse som bygger på en bredere 
forståelse av hva det vil si å mestre matematikk (Kilpatrick, 2020). 
Disse beskrivelsene handler blant annet om at elevene skal tenke 
matematisk, identifisere matematikk i ulike sammenhenger, lage 
matematiske modeller og vurdere og tolke løsninger. En slik bred 
forståelse av matematisk kompetanse finner vi også i læreplanen 
(LK20), der kjerneelementene i matematikkfaget blant annet inkluderer 
problemløsing, modellering, resonnering og kommunikasjon. Denne 
brede forståelsen av hva det vil si å mestre matematikk ligger også til 
grunn for matematisk kompetanse i PISA. 


14 PISA 2022 


Matematisk kompetanse i PISA 

I PISA brukes begrepet mathematical literacy om det å være 
matematisk forberedt til å håndtere ulike utfordringer vi kan møte 
på i ulike situasjoner i livet. Mathematical literacy er vanskelig å 
oversette direkte, men vi har valgt å omtale det som matematisk 
kompetanse. I PISA 2022 er matematisk kompetanse definert som 
den enkeltes evne til å resonnere matematisk og å formulere, bruke 
og tolke matematikk for å løse problemer i mange forskjellige 
virkelighetsnære kontekster (OECD, 2023a). Og det er nettopp de 
matematiske prosessene resonnere, formulere, bruke og tolke elevene 
må ta i bruk for å løse oppgavene som i PISA er gitt i personlige, 
yrkesrettede, samfunnsmessige og vitenskapelige kontekster. 


Problemløsing og matematisk modellering 

Formulere, bruke og tolke viser til ulike steg elevene må arbeide 
seg gjennom når de bruker matematikk for å løse problemer i ulike 
kontekster. Denne typen problemløsing kalles matematisk model- 
lering. Det første steget handler om å gjenkjenne muligheter til å bruke 
matematikk i den gitte situasjonen og å kunne omforme problemet 
til et matematisk problem (formulere). Etter at det opprinnelige 
problemet er omformet til noe som kan løses matematisk, er det 
neste steget å løse det gjennom for eksempel utregninger, operasjoner 
og algoritmer, for å komme fram til en matematisk løsning (bruke). 
I det siste steget skal den matematiske løsningen tolkes i lys av den 
opprinnelige konteksten (tolke). Dette kan innebære å vurdere hvor 
gyldig eller relevant løsningen er, eller forklare hvorfor et matematisk 
resultat er — eller ikke er — en fornuftig løsning på det opprinnelige 
problemet. Denne typen matematisk kompetanse innebærer ikke bare 
god forståelse av en rekke matematiske begreper og prosedyrer og 
hvordan de brukes, men også å kunne vurdere når det er hensikts- 
messig å bruke ulike begreper og prosedyrer. 


Matematisk resonnering og kritisk tenkning 

Definisjonen av matematisk kompetanse i PISA 2022 legger også vekt 
på at elevene skal kunne resonnere matematisk. Dette handler blant 
annet om å trekke slutninger og inngår i alle modelleringsstegene 
når man løser virkelighetsnære problemer. Men matematisk reson- 


nering handler også om noe mer enn det å løse problemer, for eksempel 
vil det å vurdere og legge fram argumenter, vurdere tolkninger og 
slutninger knyttet til påstander og matematiske resultater involvere 
matematisk resonnering. I læreplanen knyttes denne typen matematisk 
kompetanse til kritisk tenkning, som er nødvendig når elevene skal 
ta stilling til viktige spørsmål i samfunnet og ta egne valg i livet 
(Utdanningsdirektoratet, 2020). 


Matematikkoppgavene i PISA 2022 

Matematikkprøven i PISA 2022 består av 234 oppgaver. Av disse var 
160 oppgaver nye i 2022, mens 74 er brukt i tidligere undersøkelser 
slik at det er mulig å måle endringer over tid. Hver elev får tildelt et 

klikke på et av alternativene. 


Adils mønster er blå? 


PISA 2022 


O 37,5% 
O 50,0% 
O 60,0% 
O 62,5% 


- Les "Trekantet mønster" til høyre. Svar på spørsmålet ved å 
klikke på et av alternativene, og begrunn deretter svaret ditt. 


Adil skal legge til flere rader i mønsteret. 


Han påstår at prosentandelen blå trekanter i mønsteret alltid 
vil være mindre enn 50 %. 


Har Adil rett? 


O Ja 
O Nei 


Begrunn svaret ditt. 


Les "Trekantet mønster" til høyre. Svar på spørsmålet ved å 


Hvor mange prosent av trekantene i de første fire radene i 


utvalg av disse oppgavene. Oppgavene er organisert i oppgaveenheter, 
hvor oppgavene innenfor hver enhet er knyttet til samme kontekst. 
Trekantet mønster er en av de frigitte oppgaveenhetene fra PISA 2022. 
Her ser vi det typiske oppsettet for oppgavene i PISA, med innle- 
dende tekst og figur til høyre, og spørsmål til venstre. Prøven består 
av både åpne oppgaveformater, hvor elevene skal formulere et svar 
med egne ord, og ulike typer flervalgformater. Noen oppgaver krever 
at elevene skal gjøre simuleringer eller bruke regneark som en del av 
løsningen. Hver av oppgavene måler en liten del av rammeverket, og 
prøven som helhet måler matematisk kompetanse slik det er definert 
i rammeverket. 


TREKANTET MØNSTER 


Adil tegnet det følgende mønsteret med røde og blå trekanter. 


De første fire radene i mønsteret er vist nedenfor. 

Matematisk kompetanse på ulike nivåer 


I PISA blir elevenes resultater knyttet til mestringsnivåer. Det er utviklet 
beskrivelser av hva som kjennetegner kompetansen til elever på hvert 
nivå. I PISA 2022 brukes mestringsnivåene 1 til 6, hvor nivå I er delt inn 
i la, 1b og 1c. Kompetanse på nivå 2 er vurdert til å være minimums- 
kompetansen elever trenger for å kunne delta aktivt i samfunnet. I 
den tekniske rapporten for PISA 2022 gis det utdypende beskrivelser 
av alle nivåene og hvordan de er utviklet (OECD, 20230). 


På disse to sidene er det gitt eksempler på fire oppgaver som var med 
i PISA 2022. De fire oppgavene er typiske oppgaver som elevene på 
mestringsnivå la, 3, 5 og 6 får til. Det er også gitt en kort beskrivelse av 
nivåene oppgavene er knyttet til. Prosentandelen elever på ulike nivåer 
varierer for de nordiske landene (figur 22). For andelene under nivå 2 
er det tydelige forskjeller på tvers av landene. For de norske elevene er 
fordelingen på de ulike nivåene omtrent lik som for OECD-landene. 


Noen typiske kjennetegn ved elever på mestringsnivå 1a er at de kan 

e svare på tydelig definerte spørsmål i en enkel kontekst hvor all 
nødvendig informasjon er gitt 

* hente ut relevant informasjon fra to kilder når disse er presentert i et 
enkelt format 

* utføre enkle, innøvde prosedyrer som er tydelig gitt i oppgaven og 
som hovedsakelig involverer heltall 


Noen typiske kjennetegn ved elever på mestringsnivå 3 er at de kan 

* utarbeide egne løsningsstrategier som involverer flere steg 

* bruke enkel algoritmisk tenkning 

e utføre flere forskjellige innøvde prosedyrer som ikke er gitt i 
problemstillingen 

tolke og bruke ulike representasjoner og informasjonskilder og gjøre 
resonnementer ut fra dem 


PISA 2022 


TREKANTET MØNSTER 


Adil tegnet det følgende mønsteret med røde og blå trekanter. 


Les "Trekantet mønster" til høyre. Svar på spørsmålet ved å De første fire radene i monsteret er vist nedenfor. 


klikke på et av alternativene. 


Hvor mange prosent av trekantene I de første fire radene I 
Adils mønster er blå? 
O 37,5% 
O 50,0% 
O 60,0% 
O 625% 

SOLSYSTEMET 


Tabellen nedenfor viser den gjennomsnittlige avstanden mellom sola og de følgende 
planetene i astronomiske enheter (AU). 


Les "Solsystemet" til høyre. Svar på spørsmålet ved å bruke 
dra og slipp. 

Modellen nedenfor viser de gjennomsnittlige avstandene 
mellom tre planeter. (Planetene og modellen er ikke i riktig 


1 AU er omtrent 150 millioner kilometer. 


Ut ifra avstandene som er oppgitt, hvilke av planetene passer 
inn i modellen? Dra de tre riktige planetene ti riktig plass. For 
å endre et svar, må du først dra den forrige planeten ut. 


Informasjonen i denne oppgaven er gitt i et enkelt format og med små 
heltall (seks blå og ti røde trekanter). Både spørsmålet og svaralterna- 
tivene gjør det tydelig at oppgaven omhandler prosentregning, men 
elevene må selv finne ut hvilken løsningsmetode de skal benytte. Noen 
elever vil se at det er færre blå enn røde trekanter og at svaret derfor må 
være mindre enn 50 %, altså 37,5 som er riktig. 68 prosent av de norske 
elevene svarte korrekt på denne oppgaven. 


I denne oppgaven må elevene tolke en modell og skjønne at tallene viser 
differansen mellom de gjennomsnittlige avstandene fra sola, som de 
finner i tabellen. Oppgaven må løses i flere steg, og elevene må bruke 
flere representasjoner for å plassere planetene riktig. Regneoperasjonen 
er enkel (subtraksjon), men prosedyren er ikke tydelig gitt i oppgaven. 
Riktig svar er, fra venstre til høyre, Jupiter, Saturn, Uranus. 47 prosent av 
de norske elevene svarte korrekt på denne oppgaven. 

Figur 22. Prosentandel 
Norge elever på mestrings- 
nivåer i matematikk i de 
Danmark! nordiske landene og for 
OECD-gjennomsnittet i 
i PISA 2022. Nedre grense 
Finland for nivå 2 er markert med 
en vertikal svart linje. 
Island 
Sverige 
OECD 
oNivå 1 aNivå2 aNivå3 maNivå4 mNivå5 mNivå 6 


Noen typiske kjennetegn ved elever på mestringsnivå 6 er at de kan 

e løse abstrakte problemer ved hjelp av fleksibel tenkning og kreative 
løsningsstrategier 

e gjenkjenne når en prosedyre som ikke er spesifisert i en oppgave 
kan brukes i ukjent kontekst 

* bruke simuleringer og regneark på en hensiktsmessig måte 

e tenke kritisk og fremstille resonnementer på en tydelig måte 


Noen typiske kjennetegn ved elever på mestringsnivå 5 er at de kan 

* utvikle og arbeide med modeller for komplekse situasjoner 

e planlegge og utføre problemløsningsstrategier for å håndtere mer 
utfordrende oppgaver 

e i større grad løse problemer ved å bruke matematisk kunnskap som 
ikke er eksplisitt gitt i oppgaven 

* vurdere matematiske resultater opp mot den virkelige konteksten 


Nivå 6 
669 poeng og over 


Nivå 5 
607-669 poeng 


Nivå 4 
545-607 poeng 

SKOGAREAL SKOGAREAL 
Regnearket nedenfor viser andelen skogareal, i prosent av det totale landarealet, i 


hvert av de 15 landene i dette datasettet. Dataene vises for årene 2005, 2010 og 2015. hvert av de 15 landene i dette datasettet. Dataene vises for årene 2005, 2010 og 2015. 


Kolonne B Kolonne C KolonneD KolonneE K 


| 
| 
| Regnearket nedenfor viser andelen skogareal, i prosent av det totale landarealet, i 
| 
| 


KolonneA — Kolonne B KolonneC Kolonne D | Kolonne A 

_ Les "Skogareal”til høyre. Bruk regnearket for å svare på 
spørsmålet nedenfor. Svar på spørsmålet ved å klikke på et 
alternativ, og begrunn deretter svaret ditt. 


Helene hevder at Sør-Korea har større skogareal enn noen av 
de andre landene på lista for de årene som vises. 


Kan informasjonen i regnearket støtte påstanden hennes? 


Spørsmål 


Hvilket land hadde størst økning, i O sa 
prosentpoeng, mellom 2005 og 20157 ; onmi 


Hvilket land hadde ingen endring totalt Begrunn svaret dit. 
sett mellom 2005 og 2015? 


Hvilket land hadde størst nedgang, i 
prosentpoeng, mellom 2005 og 20157 


Kolonne | £2 


I denne oppgaven skal elevene bruke informasjonen i tabellen til å finne ut 
hvilke land som har størst, ingen og minst endring i skogareal mellom 2005 
og 2015. Her har elevene mulighet til å gjøre utregninger og sorteringer 
i regnearket for å komme frem til riktig svar. 23 prosent av de norske 
elevene valgte riktig land på alle de tre spørsmålene. 


I denne oppgaven må elevene gjøre en kritisk vurdering av Helenes påstand. 
Oppgaven er på mestringsnivå 6 og noe mer abstrakt enn de tidligere 
oppgavene i enheten ved at elevene må vurdere hva tallene representerer. 
Det riktige svaret er «Nei», med en tilhørende begrunnelse som påpeker 
at regnearket kun viser andelen skogareal, eller at det ikke viser det totale 
landarealet. Kun 9 prosent av norske elever fikk riktig svar, og i PISA 2022 
ser vi at oppgavene som krever en begrunnelse, er vanskelige for elevene. 

Matematikkangst og tankesett 


Resultatene fra elevspørreskjemaet i PISA 2022 gir innsikt i 
elevenes interesse for og holdninger til matematikkfaget, deres 
mestringsforventninger i faget og deres tanker om læring. Her 
presenterer vi resultater knyttet til to av temaene i spørreskjemaet, 
matematikkangst og tankesett. 


Matematikkangst 

Matematikkangst handler om negative følelser som oppstår i møte 
med matematikk, for eksempel stress, uro eller frykt (Ashcraft, 2002). 
«Angst» må her ikke misforstås som en psykisk lidelse eller en diagnose, 
men handler om en stressreaksjon som kan ha store konsekvenser 
for læring. De negative følelsene vi kaller matematikkangst, kan 
oppstå i formelle sammenhenger, for eksempel i en prøvesituasjon, 
men følelsene kan også oppstå i mer hverdagslige situasjoner, for 
eksempel når man skal finne ut hvor mye hver enkelt skal betale når 
man deler en regning. 

I spørreskjemaet i PISA 2022 blir elevene bedt om å ta stilling til 
seks utsagn om tanker og følelser knyttet til matematikk (se figur 23), 
hvor svaralternativene er «Svært enig», «Enig», «Uenig» og «Svært 
uenig». Resultatene viser at omtrent en av tre norske elever rapporterer 
at de blir veldig nervøse når de arbeider med matematikkoppgaver, 
og at omtrent halvparten av norske elever rapporterer at de blir veldig 
stresset når de må gjøre lekser i matematikk. Omtrent to av tre elever 
rapporterer å være redd for å få dårlige karakterer i matematikk. 
De fleste av disse utsagnene var også med i PISA 2003 og 2012. 
Sammenlikner vi resultatene fra PISA 2022 med tidligere år, ser vi 
en økning i andelen elever som svarer «Svært enig» eller «Enig» for 
alle utsagnene 

Resultatene for de seks utsagnene danner til sammen en verdi for 
samlevariabelen matematikkangst (se side 30 for nærmere forklaring 
av begrepet samlevariabel), der en høyere verdi betyr høyere grad 
av matematikkangst. De norske elevene i PISA 2022 rapporterer 
om omtrent samme grad av matematikkangst som gjennomsnittet 
for elever i OECD-landene (tabell 3). Samtidig viser resultatene at 
norske elever har høyest grad av matematikkangst i Norden, og at 
de rapporterer om høyere grad av angst for matematikk i PISA 2022 
enn i 2012, noe som er i tråd med det som vises i figur 23. Også i de 
andre nordiske landene, bortsett fra Finland, og for gjennomsnittet 
i OECD-landene uttrykker elevene større grad av matematikkangst 
i 2022 enn i 2012. 

m Norge 2022 m Norge 2012 


m Norge 2003 


Jeg er redd jeg vil få dårlige 
karakterer i matematikk 


Når jeg gjør matematikkoppgaver, 
føler jeg meg hjelpeløs 


Jeg blir veldig nervøs når jeg 
rbeider med matematikkoppgaver 


Jeg blir veldig stresset når jeg må 
gjøre lekser i matematikk 


Jeg er ofte bekymret for at 
matematikktimene skal bli 
vanskelige for meg 


Jeg er engstelig for at jeg ikke skal 
klare meg i matematikk 


100 


Figur 23. Prosentandel av de norske elevene i PISA 2022, 2012 og 2003 som svarer 
«Svært enig» eller «Enig» for de seks utsagnene knyttet til matematikkangst. 


Tabell 3. Verdier for konstruktet matematikkangst i PISA 2022 og 2012. 
Høyere verdi betyr høyere grad av matematikkangst. Skalaen er standardisert, 
med 0 som gjennomsnitt og 1 som standardavvik for OECD-landene det første 
året skalaen ble laget. Statistisk signifikante endringer er uthevet. 


Konstruktverdi Konstruktverdi 
2022 2012 Endring 
Norge 0,17 0,02 0,15 
Danmark -0,12 -0,37 0,25 
Finland -0,29 -0,33 0,04 
Island 0,06 -0,33 0,39 
Sverige -0,07 -0,35 0,27 
OECD 0,17 0,00 0,17 


Det å ha negative tanker og følelser for matematikk er krevende i seg 
selv, men har også en sammenheng med svake matematikkpresta- 
sjoner. Forskning tyder på at effekten går begge veier (Carey et al., 
2016); på den ene siden er matematikkangst en slags barriere, eller 
sperre, som hindrer læring og faglig utvikling, og på den andre siden 
fører svake prestasjoner i matematikk til mer angst. Resultatene fra 
PISA 2022 viser en tydelig sammenheng mellom matematikkangst og 


prestasjoner i matematikk. Gjennomsnittsresultatene for de 25 prosent 
norske elevene med høyest verdi på samlevariabelen matematikkangst, 
er 77 poeng lavere enn for de 25 prosent med lavest verdi. Sammen- 
likner vi resultatene for gutter og jenter i PISA 2022, finner vi store 
forskjeller i alle de nordiske landene. Jentene uttrykker større grad 
av negative følelser knyttet til matematikk enn guttene, noe de også 
gjorde i PISA 2012. I PISA 2022 er denne kjønnsforskjellen 0,63 poeng 
på samlevariabelen for matematikkangst. 


Lærende tankesett — tro på innsats og hardt arbeid 

Hvilke oppfatninger og tanker du har knyttet til matematikk og det 
å lære matematikk, har noe å si for hva du selv tror du har mulighet 
til å lære. Noen tror for eksempel at ikke alle kan lære matematikk, 
og at noen er født med et «mattegen» eller en «mattehjerne». Det 
skilles gjerne mellom å ha et lærende tankesett (growth mindset) og et 
låst eller fiksert tankesett (fixed mindset) (Dweck & Yeager, 2019). Et 
lærende tankesett vil si å ha en oppfatning av at evner og intelligens 
er noe som kan utvikles med innsats og trening. Et slikt tankesett 
innebærer en tro på at utholdenhet, hardt arbeid og motgang fostrer 
læring og motiverer til å ikke gi opp. Et låst tankesett derimot vil si å 
ha en oppfatning av at evner og intelligens er et talent man er født med 
og som i liten grad kan endres. Med et låst tankesett vil det å oppleve 
motgang oppleves som nederlag og en bekreftelse på manglende 
evner, og dermed undergrave troen på at innsats og hardt arbeid har 
en verdi. En persons tankesett er ikke bundet til å være lærende eller 
låst, men påvirkes av erfaringer og læringssituasjoner. For eksempel 
kan ros og tilbakemeldinger fra voksne som legger vekt på innsats og 
arbeidsprosess («nå har du jobbet hardt»), påvirke barns tankesett til 
å bli mer lærende, mens ros og tilbakemeldinger som går på barnas 
intelligens eller dyktighet («du er smart», «du er flink i matematikk»), 
kan føre til et mer låst tankesett (Gunderson et al., 2013). 

I PISA 2022 ble elevene spurt om hvor enige eller uenige de er i 
utsagnet «Intelligens er noe ved deg som du ikke kan endre så mye». 
Elever som rapporterte at de er «Svært enig» eller «Enig» i dette 
utsagnet, ansees å ha et låst tankesett, mens elever som rapporterer 
«Uenig» eller «Svært uenig», ansees å ha et lærende tankesett. Det tas 
forbehold om at resultatene som rapporteres her, er basert på elevenes 
svar på dette ene utsagnet. En samlevariabel basert på flere utsagn, 
ville gitt et mer reliabelt mål på elevenes tankesett. 

Resultatene fra PISA 2022 viser at 59 prosent av norske elever 
har holdninger som forbindes med et lærende tankesett, mens 
41 prosent ser ut til å ha et låst tankesett (figur 24). Videre viser 
analysene at gjennomsnittsresultatene til elever med et lærende 
tankesett er 29 poeng høyere enn elever med et låst tankesett. 
Tilsvarende forskjeller finner vi også i de andre nordiske landene, 


hvor forskjellen i gjennomsnittsresultatet for elever med et lærende 
og låst tankesett varierer mellom 18 poeng (Finland) og 33 poeng 
(Danmark). Resultatene viser også en sammenheng mellom 
tankesett og matematikkangst, hvor elever med låst tankesett 
uttrykker mer engstelse for matematikk enn elever med lærende 
tankesett (i gjennomsnitt 0,26 høyere verdi for samlevariabelen for 
matematikkangst). Dette stemmer overens med forskning som viser at 
et låst tankesett kan bidra til negative følelser knyttet til matematikk, 
for eksempel å føle hjelpeløshet hvis det er noe man ikke mestrer. 

Figur 24. Gjennomsnittsresultater i matematikk i PISA 2022 for norske elever 
med lærende tankesett og låst tankesett. Andelen elever i hver kategori er 
vist i parentes. 


Figur 25 viser gjennomsnittsresultater i matematikk for fire grupper: 
elever med lav matematikkangst og lærende tankesett (536 poeng), 
elever med lav matematikkangst og låst tankesett (504 poeng), elever 
med høy matematikkangst og lærende tankesett (449 poeng) og elever 
med høy matematikkangst og låst tankesett (440 poeng). Elever med 
lav og høy matematikkangst vil si de 25 prosent av elevene med lavest 
og høyest verdi på samlevariabelen for matematikkangst. Resultatene 
i figur 25 viser betydningen av samspillet mellom følelser knyttet til 
matematikk, tankesett og prestasjoner. Vi finner et tilsvarende mønster 
blant elever i alle de nordiske landene. 

Figur 25. Gjennomsnittsresultater i matematikk i PISA 2022 for elever med 
henholdsvis lav og høy grad av matematikkangst og lærende/låst tankesett. 
Resultatforskjellene er signifikante. 

Læringsmiljø 


I Norge har alle elever rett til et trygt og godt læringsmiljø som 
fremmer helse, trivsel og læring, og dette er i 2023 på nytt 
stadfestet i opplæringsloven. Et godt læringsmiljø avhenger av at 
elevene opplever at de føler seg trygge, både fysisk og psykisk, 
føler tilhørighet og støtte, og at de utfordres faglig og intellektuelt. 
I PISA får elevene spørsmål om ulike sider ved læringsmiljøet, 
blant annet forholdet til skolen og lærerne, mobbing, fravær og 
arbeidsro og klasseledelse i undervisningstimene. 


Arbeidsro i matematikktimene 
I PISA 2022 er arbeidsro i matematikktimene undersøkt ved at elevene 
tar stilling til fem utsagn. Svaralternativene er «Alle timene», «De 
fleste timene», «Noen timer» og «Aldri eller nesten aldri». De samme 
utsagnene var også med i 2003 og 2012, da matematikk også var 
hovedområde, slik at det er mulig å undersøke hvordan elevenes 
opplevelse av arbeidsro har endret seg over tid. 

Figur 26 viser de fem utsagnene som danner en samlevariabel 
for arbeidsro. Andelen norske elever som rapporterer om uro i 

timene i PISA 2022, er omtrent lik som i 2012 og betydelig mindre 
enn i 2003. Resultatene for denne samlevariabelen viser at svenske 
og finske elever rapporterer om litt dårligere arbeidsro enn norske 
elever. Elevene ble også spurt om arbeidsro i PISA 2018, men 
den gangen var utsagnene knyttet til norsktimene. For de fleste 
utsagnene rapporterte elevene ganske likt for arbeidsro i norsktimene 
i 2018 som for matematikktimene i 2022. For utsagnene «Elevene 
begynner ikke å arbeide før lenge etter at timen har begynt» og 
«Elevene får ikke arbeidet ordentlig» var det derimot noe bedre 
resultater i 2018. 

I PISA 2022 ble elevene også spurt om de ble distrahert av digitale 
ressurser i klasserommet. Svaralternativene er «Alle timene», «De 
fleste timene», «Noen timer» og «Aldri eller nesten aldri». Resultatene 

Figur 26. Prosentandel norske elever som svarer «Alle timene» eller «De fleste 
timene» på spørsmålet «Hvor ofte skjer dette i matematikktimene?» i PISA 
2022, 2012 og 2003. 

Figur 27. Prosentandel elever i de nordiske landene som svarer «Alle timene» 
eller «De fleste timene» på spørsmålet «Hvor ofte skjer dette i matematikk- 
timene?» i PISA 2022. 


viser at omtrent en av tre elever rapporterer at de blir distrahert av 
egen bruk, mens en av fire elever blir distrahert av andre elever som 
bruker digitale ressurser i alle eller i de fleste timene (figur 27). Dette 
er på samme nivå, eller lavere, enn for elever i de andre nordiske 
landene. Det er viktig å ta hensyn til at disse resultatene er basert på 
elevenes selvrapportering om hvor ofte de opplever å bli distrahert, 
og at det kan være vanskelig å vurdere i ettertid om noe har vært 
distraherende eller ikke. Uansett er det grunn til å tro at mange elever 
opplever bruk av digitale ressurser som et distraherende element i 
matematikktimene. 


Omtrent lik grad av skoletilhørighet 

Å føle tilhørighet til skolen er viktig for et godt psykososialt miljø og 
har stor betydning for elevenes læring og mentale helse. I PISA 2022 
blir elevenes følelse av tilhørighet til skolen undersøkt gjennom seks 
utsagn de skal ta stilling til — tre utsagn som er negativt formulert, og 
tre utsagn som er positivt formulert (se figur 28). Disse utsagnene har 
også vært med tidligere. Svaralternativene er «Svært enig», «Enig», 

Figur 28. Prosentandel elever i Norge og OECD som svarer «Svært enig» eller 
«Enig» på spørsmålet «Tenk på skolen din: Hvor enig er du i disse utsagnene», 
i PISA 2022, 2018 og 2003. 


«Uenig» og «Svært uenig». Resultatene fra 2022 viser at de fleste norske 
elever føler tilhørighet til skolen, og at graden av tilhørighet er på 
omtrent samme nivå som i 2018 og 2015. Hvis vi ser på samlevariabelen 
basert på elevenes svar om de seks utsagnene, er det likevel en liten 
nedgang i skoletilhørighet fra PISA 2018. Det er verdt å merke seg 
at elevene som deltok i PISA-undersøkelsene i 2003 rapporterte om 
høyere grad av tilhørighet til skolen. 

Resultatene fra PISA 2022 viser også at norske elever rapporterer 
om høyere grad av tilhørighet enn elever i de andre nordiske landene 
og gjennomsnittet for OECD-landene. Samtidig tyder resultatene på 
at det er en stor andel norske elever som ikke trives på skolen, for 
eksempel at de føler de ikke hører til på skolen (23 prosent), at de 
føler seg ensomme (14 prosent) og at de føler seg annerledes og ikke 
passer inn (19 prosent). 

At de fleste norske elever har et godt forhold til skolen, vises 
også i resultatene fra Elevundersøkelsen i 2022, hvor 85 prosent av 
elevene svarte at de trives godt eller svært godt på skolen. Resultatene 
fra Elevundersøkelsen viser også at elevenes trivsel har vært relativt 
stabil i perioden 2014 til 2022. 

I PISA 2022 er det en positiv sammenheng mellom norske elevers 
følelse av tilhørighet til skolen og matematikkprestasjoner (tabell 4). 
Denne sammenhengen var like sterk i 2012. 

Elevenes følelse av tilhørighet til skolen varierer på tvers av elev- 
grupper og skoler. I Norge rapporterer gutter om høyere grad av 
tilhørighet enn jenter, og elever med høy sosioøkonomisk status 
(25 prosent høyeste) rapporterer om høyere grad av tilhørighet enn 
elever med lav sosioøkonomisk status (25 prosent laveste). Resultatene 
viser også at elever som går på skoler preget av høy SØS blant elevene 
(25 prosent høyeste), rapporterer om høyere grad av tilhørighet enn 
elever som går på skoler med tilsvarende lav SØS. 


Tabell 4. Poengforskjell i matematikkresultater mellom elever som svarer 
«Svært enig» eller «Enig» sammenliknet med elever som svarer «Uenig» eller 
«Svært uenig» på spørsmålet «Tenk på skolen din: Hvor enig er du i disse 
utsagnene?». Statistisk signifikante forskjeller er uthevet. 


Utsagn Poengforskjell 


Jeg føler meg annerledes og at jeg ikke passer inn på skolen. -24 
Jeg føler meg ensom på skolen. -25 
Jeg føler at jeg blir holdt utenfor på skolen. -45 
Det virker som om andre elever liker meg. 30 
Jeg får lett venner på skolen. 2 
Jeg føler at jeg hører til på skolen. 27 

Mobbing 

Mobbing kan defineres som negative handlinger som utøves mot 
en part som ikke så lett kan forsvare seg, og det kan ha store 
konsekvenser for alle involverte. I PISA 2022 tok elevene stilling til 
flere utsagn om mobbing med svaralternativene «Aldri eller nesten 
aldri», «Noen få ganger i året», «Noen få ganger i måneden» eller 
«En gang i uka eller mer». Andelen norske elever som rapporterer 
at de jevnlig har opplevd mobbing det siste året («En gang i uka eller 
mer» og «Noen få ganger i måneden»), er ganske lik i 2022 som i 2018 
(figur 29). I Elevundersøkelsen var det en økning i andelen elever 
som rapporterte at de blir mobbet av medelever i 2022 sammenliknet 
med tidligere år. 

Resultatene fra TIMSS-undersøkelsen viser økt rapportert 
mobbing fra 2015 til 2019 på 9. trinn. Andelen elever som rapporterer 
om mobbing er på samme nivå i Norge, Sverige og gjennomsnittet 
for OECD-landene, mens den er noe høyere i Danmark og noe lavere 
i Finland og på Island. 

At elever opplever mobbing, bryter med opplæringsloven og elevers 
rett til et trygt og godt skolemiljø og den lovfestede nulltoleransen 
mot mobbing. Mobbing kan føre til alvorlige og langsiktige fysiske 
og psykiske problemer. Det kan også gå ut over elevenes faglige 
utvikling. I PISA 2022 er det en tydelig sammenheng mellom 
elevenes rapportering om mobbing og faglige prestasjoner. Norske 


jenter rapporterer i større grad enn gutter at de blir mobbet, selv om 


forskjellen er liten. Resultatene viser også at mobbing henger sammen 
med elevenes hjemmebakgrunn; elever med lavere SØS rapporterer 
om mer mobbing enn elever med høyere SØS. 

Figur 29. Prosentandel elever i Norge og OECD i PISA 2022 og 2018 som svarer 
«Noen få ganger i måneden» eller «En gang i uka eller mer» på spørsmålet: 
«Hvor ofte har du opplevd noe av dette på skolen i løpet av de siste 12 månedene?» 

Likeverd 


Likeverd er et viktig prinsipp i norsk skole. Alle barn og unge 
skal ha lik rett til skole og utdanning. Samtidig vet vi at faktorer 
som hjemmebakgrunn og kjønn kan ha stor betydning for om 
elever lykkes på skolen. I dette kapittelet bruker vi resultatene 
fra PISA 2022 til å undersøke spørsmålet om likeverd fra ulike 
sider. 


Rettferdighet og inkludering som mål for utdanningssystemer 
I PISA 2022 defineres to dimensjoner av likeverd i utdanning (equity): 
rettferdighet og inkludering. Rettferdighet vil si at alle elever skal ha 
mulighet til å nå sitt fulle læringspotensial, uavhengig av bakgrunn, 
mens inkludering innebærer at alle skal ha tilgang til god utdanning. 
Likeverd blir definert som en kombinasjon av disse to, og utdannings- 
systemer som kombinerer høy rettferdighet og høy inkludering, blir 
vurdert til å ha høy grad av likeverd. 

Resultatene fra PISA 2022 peker på flere utfordringer med å gi 
norske elever like muligheter til å lykkes. I de tidligere kapitlene har 
vi sett at det er store andeler av de norske elevene som presterer under 
nivå 2 i de ulike fagområdene. Dette kan knyttes til begrepet om 
inkludering. Vi har også sett at det fortsatt er store kjønnsforskjeller 
i elevenes gjennomsnittsresultater i lesing. I dette kapittelet skal vi se 
videre på betydningen av elevenes hjemmebakgrunn og prestasjons- 
forskjeller mellom minoritets- og majoritetselever. 


Betydningen av hjemmebakgrunn 

Mye forskning viser at hjemmebakgrunn er en av de viktigste fakto- 
rene for skoleprestasjoner. Andelen variasjon i prestasjoner som kan 
forklares av SØS, kan brukes som et mål på i hvor stor grad skolen 
lykkes med å utjevne sosiale forskjeller. I land hvor en større andel av 
variasjonen i prestasjoner kan forklares av SØS, betyr det at elevenes 
hjemmebakgrunn i større grad kan brukes til å forutsi hvorvidt de 
vil lykkes på skolen eller ikke. Samtidig er det vanskelig å si noe om 
hvor liten betydningen av hjemmebakgrunn bør være for at man skal 
kunne si at utdanningssystemet har «lykkes» med å utjevne sosiale 
forskjeller. 


Norge er det landet i PISA-undersøkelsen med høyest gjennom- 
snittlig sosioøkonomisk status (SØS) og blant landene med minst 
forskjeller i SØS blant elevene. Tidligere PISA-undersøkelser har vist 
at Norge har vært blant landene hvor hjemmebakgrunn har minst 
betydning for elevers prestasjoner, sett i et internasjonalt perspektiv. 
Dette gjelder også for PISA 2022. Tabell 5 viser at mellom 8,3 og 
9,6 prosent av variasjonen i prestasjoner blant norske elever kan 
forklares av SØS. Dette er lave tall både i nordisk og internasjonal 
sammenheng. For gjennomsnittet i OECD-landene er de tilsvarende 
tallene mellom 12,6 og 15,5 prosent. 

Det er verdt å merke seg at Sverige skiller seg ut negativt i Norden 
og er på samme nivå som OECD-gjennomsnittet når det kommer til 
betydningen av hjemmebakgrunn for elevenes prestasjoner. 


Tabell 5. Prosentandel av variansen i prestasjoner i de tre fagområdene som 
kan forklares av elevenes SØS. Resultatene er gitt for de nordiske landene og 
for gjennomsnittet i OECD. 


Varians i prestasjoner forklart av SØS 


Matematikk Naturfag Lesing 
Norge 96% 94% 8,3% 
Danmark 12,2 % 10,7 % 98% 
Finland 12,4 % 10,5 % 99% 
Island 93% 10,8 % 8,6 % 
Sverige 15,0 % 15,8 % 14,1 % 
OECD 15,5 % 14,2 % 12,6 % 


Om måling av elevenes sosioøkonomiske status i PISA 
Begrepet hjemmebakgrunn brukes i denne rapporten om sosio- 
økonomisk status (SØS). I PISA måles elevenes SØS ut fra spørre- 
skjemaspørsmål knyttet til foreldrenes utdanningsnivå og yrkesstatus, 
og ressurser i hjemmet. Dette kombineres til en samlevariabel for 
SØS, der gjennomsnittet for elever i OECD-landene er satt til 0 med et 
standardavvik på 1. I PISA 2022 er Norge og Island de to landene med 
høyest gjennomsnittlig SØS og minst forskjell i SØS blant elevene. Se 
Jensen med kollegaer (2020) for en utfyllende beskrivelse av SØS-målet 
i PISA-undersøkelsen. 

Figur 30. Gjennomsnittsresultat i matematikk i Norge for fire grupper av elever 
med ulik sosioøkonomisk status: de 25 prosent elevene med lavest, nest lavest, 
nest høyest og høyest verdi på samlevariabelen for SØS. 


Selv om betydningen av hjemmebakgrunn for prestasjoner er mindre i 
Norge enn i de aller fleste andre land som deltar i PISA, er det relativt 
store forskjeller i prestasjoner hvis vi sammenlikner elever med ulik 
SØS. En måte å undersøke denne forskjellen på er å sammenlikne 
gjennomsnittsresultatene for de 25 prosent elevene med lavest SØS 
(gruppen lengst til venstre i figur 30) med de 25 prosent elevene 
med høyest SØS (gruppen lengst til høyre i figur 30). Tabell 6 viser 


Tabell 6. Forskjeller i gjennomsnittsresultater mellom 25 prosent av de norske 
elevene med høyest og lavest SØS. Forskjeller som er signifikant forskjellig 
fra PISA 2022, er uthevet. 


Forskjeller i gjennomsnittsresultater mellom 
elever med høy og lav SØS 


PISA 2012 PISA 2015 PISA 2018 PISA 2022 
Matematikk 62 68 68 81 
Naturfag 65 73 75 90 
Lesing 60 63 72 89 


at siden PISA 2012 har forskjellen i gjennomsnittsresultater mellom 
elevgruppene med høy og lav SØS økt i alle de tre fagområdene. I 
naturfag og lesing finner vi en betydelig økning i forskjeller også fra 
PISA 2018 til 2022. I nordisk sammenheng skiller Sverige seg ut med 
betydelig større forskjeller i prestasjoner mellom elevgrupper enn 
de andre nordiske landene. Disse forskjellene har også økt betydelig 
siden 2018 i alle de tre fagområdene. 


Resultater for minoritets- og majoritetselever 

I spørreskjemaet i PISA får elevene spørsmål om i hvilket land de 
og foreldrene er født. Elever blir definert som minoritetselever hvis 
de oppgir at begge foreldrene er født i et annet land. I Norge er det 

Tabell 7. Prosentandel minoritetselever og gjennomsnittsresultater i matematikk for majoritetselever og minoritetselever i de nordiske landene og OECD i PISA 
2022. Forskjellene er gitt før og etter at det er kontrollert for sosioøkonomisk status (SØS). Signifikante forskjeller er uthevet. 


Majoritetselever 


Prosentandel gjennomsnittspoeng 
minoritetselever 
Norge 15,9 % 479 (2,2) 
Danmark’ 10,7 % 497 (21) 
Finland 6,8 % 491 (1,9) 
Island 7,4% 464 (1,7) 
Sverige 21,33 % 499 (2,0) 
OECD 12,9 % 479 (0,4) 


Minoritetselever Forskjell mellom Forskjell 
gjennomsnittspoeng minoritetselever og kontrollert 

majoritetselever for SØS 

443 (4,0) 36 9 

442 (4,0) 54 28 

425 (3,3) 65 42 

427 (5,3) 37 15 

436 (3,5) 63 34 

447 (1,2) 30 15 


15,9 prosent minoritetselever i PISA 2022 (tabell 7). Dette er noe 
høyere enn i 2018, da andelen var 12,4. Island og Finland har lavest 
andel minoritetselever i Norden, og Sverige har høyest. I Norge er 
andelen med lav SØS 54 prosent blant minoritetselever og 19 prosent 
blant majoritetselever. 

Norske minoritetselever presterer i gjennomsnitt 36 poeng lavere 
i matematikk enn majoritetselever i PISA 2022. I 2012, forrige gang 
matematikk var hovedområde, var denne forskjellen på 47 poeng 
(prosentandelen minoritetselever var da 9,5). Når vi kontrollerer for 
elevenes sosioøkonomiske status i PISA 2022, reduseres forskjellen 
betraktelig. Forskjeller i elevenes hjemmebakgrunn forklarer dermed 
mye av forskjellen i gjennomsnittsresultater mellom minoritets- og 
majoritetselever. 

Sammenlikner vi resultatene på mestringsnivåer, finner vi at 
andelen majoritetselever under nivå 2 er 27 prosent, og den tilsvarende 
andelen for minoritetselever er 43 prosent. Dette er høye tall for begge 
grupper og en betydelig forskjell mellom gruppene. 

Det er vanskelig å sammenlikne resultater for grupper av 
minoritetselever på tvers av land. Minoritetselever er en mangfoldig 
elevgruppe som består av elever med svært ulik bakgrunn, og sammen- 
setningen av denne elevgruppen kan variere mye. I tillegg består 
denne gruppen av relativt få elever, noe som gjør at det blir større 
usikkerhet rundt disse resultatene. 

Det er betydelige forskjeller i matematikkprestasjonene mellom 
majoritets- og minoritetselever også i de andre nordiske landene. Til 
tross for relativt stor usikkerhet i resultatene for disse gruppene er 
forskjellen i poeng mellom majoritets- og minoritetselever signifikant 
i alle de nordiske landene (tabell 7). Det samme gjelder også for 
OECD-gjennomsnittet, selv om forskjellen der er mindre (30 poeng). 
Den lavere gjennomsnittsforskjellen mellom majoritets- og minoritets- 
elever i OECD-landene skyldes flere faktorer, blant annet at i noen få 
land, som for eksempel Canada, Storbritannia og Australia, presterer 
minoritetselever like godt som eller bedre enn majoritetselever. I de 


nordiske landene og i OECD reduseres forskjellene i prestasjoner når 
det tas hensyn til elevenes hjemmebakgrunn, men de forsvinner ikke. 


Inkludering 

I PISA 2022 blir inkludering undersøkt på to måter. Dekningsgraden 
gir et anslag på hvor stor andel av 15-åringene i et land som går på 
skole og ikke er ekskludert fra PISA-undersøkelsen (se side 26 for 
mer informasjon om dekningsgrad). Norge er blant landene med 
høy dekningsgrad. I tillegg blir det undersøkt hvor mange elever 
som oppnår det som ansees som minimumskompetanse for å være 
forberedt til videre skolegang og arbeidsliv (mestringsnivå 2 eller 
høyere) i alle de tre fagområdene. 

Figur 31 viser at i Norge presterer 59 prosent av elevene på nivå 2 
eller høyere i matematikk, naturfag og lesing. Det betyr at 41 prosent 
av elevene presterer under nivå 2 i minst ett av fagområdene. Figuren 
viser også at blant norske elever er andelen som presterer på nivå 2 
eller høyere i alle fagområdene på samme nivå som blant elevene i 
OECD-landene, men betydelig lavere enn blant elevene i Danmark, 
Finland og Sverige. 

Figur 31. Prosentandel elever i de nordiske landene og OECD som presterer på 
mestringsnivå 2 eller høyere i alle de tre fagområdene (matematikk, naturfag 
og lesing) i PISA 2022. 

Deltakelse i PISA 2022 


I PISA 2022 blir datakvaliteten i flere land utfordret av enten lav 
dekningsgrad, lav responsrate eller andre mulige kilder til skjevhet 
i utvalgets representativitet. I Norge er andelen deltakende skoler 
og elever innenfor de tekniske kravene, og andelen ekskluderte 
elever har gått noe ned fra PISA 2018. 


I Norge ble PISA-undersøkelsen gjennomført fra 14. mars til 6. mai 
2022. Målgruppen var elever født i 2006. Det innebærer at omtrent 
99 prosent av deltakerne gikk på 10. trinn, mens i underkant av 
I prosent gikk enten på 9. trinn eller vgl da de tok prøven. Til sammen 
deltok ca. 8 500 elever fra 260 skoler. Deltakerprosenten var 87 på 
elevnivå og 99 på skolenivå. 

PISA-undersøkelsen skal være så inkluderende som mulig, og 
eksklusjon av skoler eller enkeltelever kan bare gjøres i tråd med 
internasjonale kriterier. Kriteriene for eksklusjon av elever er beskrevet 
i tekstboksen. 


Hvem deltar ikke i PISA-undersøkelsen? 

e Elever med fysisk funksjonsnedsettelse. Dette gjelder bare 
elever med en type funksjonsnedsettelse som kan hindre dem 
i å gjennomføre prøven. 

e Elever med kognitive, psykiske og/eller emosjonelle vansker. 

Dette er elever som PP-tjenesten, BUP eller andre faginstanser har 
vurdert, og som ikke er i stand til å forstå og følge instruksjonen i 
undersøkelsen. Elever skal ikke utelukkes bare fordi de presterer 
dårlig på skolen eller har disiplinproblemer. 

e Elever med begrensede norskkunnskaper. Dette er elever som må 
oppfylle alle tre følgende kriterier: (1) ikke har norsk som morsmål, 
(2) har begrensede norskkunnskaper og (3) har hatt mindre enn 
ett års undervisning i norsk. 


Noe lavere eksklusjon enn tidligere 
I Norge var det en stigning i andelen ekskluderte elever fra PISA 2000 
til 2018, mens det i 2022 er en liten nedgang (se tabell 8). I 2022 er 
eksklusjonen på 1,5 prosent på skolenivå og 5,8 prosent på elevnivå. 
Dette gir en samlet eksklusjon på 7,3 prosent (tabell 8). I 2015 og 
2018 var den samlede eksklusjonen på henholdsvis 6,7 og 7,9 prosent. 
For å møte standardene i undersøkelsen er grensen for samlet 
eksklusjon satt til 5 prosent. Selv om samlet eksklusjon i Norge har 
vært over denne grensen siden 2009, har andelen endret seg lite 
etter dette og har derfor liten betydning for trendmålinger i denne 

perioden. Internasjonalt har man beregnet at I prosentpoeng økning i 
eksklusjon tilsvarer omtrent 0,6-1 poeng lavere gjennomsnittsresultat 
(OECD, 2017), dersom man antar at elevene som er ekskludert, ville 
prestert lavere enn elevene som deltok på undersøkelsen. 


Tabell 8. Prosentandel norske elever ekskludert fra PISA-undersøkelsen i 
2000-2022. 


Eksklusjon 2000 2003 2006 2009 2012 2015 2018 2022 


Elevnivå 19 2,9 2,9 3,8 5,0 5,5 6,6 5,8 
Skolenivå 0,8 0,5 0,7 22 1,2 1,3 1,4 1,5 
Samlet 2,7 3,4 3,5 59 6,1 6,7 7,9 7,3 


Fortsatt høy dekningsgrad i Norge 

Begrepet dekningsgrad betegner i hvor stor grad PISA-undersøkelsen 
dekker alle 15-åringer i et land. Det regnes ut ved at antall elever (vektet) 
som deltok på PISA-undersøkelsen, deles på antall 15-åringer i landet. 
Både andelen elever som er ekskludert fra prøven og andelen 15-åringer 
som ikke går på skole, har betydning for hvor stor dekningsgrad 
et land har. I Norge er det hovedsakelig eksklusjon som påvirker 
dekningsgraden. Hvor nøyaktig estimatet for antall 15-åringer i et land 
er, vil variere. Tallet kan for eksempel være basert på folketellinger 
som ikke blir gjort hvert år. Dette forklarer hvorfor et par land i tabell 
13, 14 og 15 har dekningsgrad på mer enn 100 prosent. 

I PISA 2022 er dekningsgraden for norske 15-åringer 91 prosent. Til 
sammenlikning er gjennomsnittlig dekningsgrad for OECD-landene 
89 prosent. Denne statistikken er rapportert sammen med beskrivel- 
sene av andel elever på ulike prestasjonsnivåer i den internasjonale 
rapporten (OECD, 2023d) og i tabellverket i denne rapporten. 

Det norske datasettet har blitt vurdert til å ha god nok kvalitet 
til å bli inkludert i det internasjonale datasettet i PISA 2022, og til 
å kunne sammenliknes på tvers av land og over tid (OECD, 2023c). 


Noe lavere testmotivasjon enn i PISA 2018 

I PISA 2022 var det inkludert flere mål på elevenes innsats og 
utholdenhet da de gjennomførte undersøkelsen. Rett etter at elevene 
hadde fullført prøven, vurderte de sin egen innsats på en skala fra 
1 til 10, og tilsvarende for hvor stor innsats de ville ha lagt ned 
dersom prøven hadde hatt betydning for karakterene. Tabell 9 viser 
at gjennomsnittet har gått litt ned på begge disse spørsmålene om 
innsats for nordiske land og OECD-landene samlet. 


Tabell 9. Selvrapportert innsats på PISA-prøven for elever i de nordiske landene 
og OECD i PISA 2022 og 2018. Verdiene viser gjennomsnittlig innsats på PISA- 
prøven på en skala fra 1 til 10, der 10 er høyeste mulige innsats. Signifikante 
endringer fra 2018 til 2022 er uthevet. 


Gjennomsnittlig innsats 
dersom elevene hadde fått 
karakter på PISA-prøven 


Gjennomsnittlig innsats 


på PISA-prøven 


2022 2018 Endring 2022 2018 Endring 
Norge 6,9 7,4 -0,5 9,0 9,2 -0,2 
Danmark 73 75 -0,2 9,3 9,4 -0,1 
Finland 7,7 8,0 -0,3 9,1 9,3 -0,2 
Island FA T7 -0,5 8,8 9,1 -0,2 
Sverige 72 7,4 -0,2 9,3 9,4 -0,1 
OECD 7,5 7,7 -0,2 9,0 9,1 -0,1 


Det ble også beregnet gjennomsnittsresultat for den første timen av 
prøven og for den andre timen av prøven. Forskjellen i prestasjoner 
på den første og andre timen kan gi en indikasjon på elevenes 
utholdenhet i prøvesituasjonen. Tabell 10 viser at den gjennomsnittlige 
prestasjonen går ned fra den første til den andre prøvetimen for de 
fleste nordiske land og for OECD-landene samlet. Man kan forvente 
at utholdenheten blir lavere desto lenger man sitter med prøven. 
Endringen fra den første til den andre timen er ikke større for norske 
elever i PISA 2022 enn den var i PISA 2018. 


Tabell 10. Forskjell i gjennomsnittlig poengsum i de tre fagområdene fra den 
første til den andre prøvetimen. Signifikante endringer mellom den første og 
andre timen er uthevet med fet skrift. 


Prestasjonsforskjell fra den første til den andre prøvetimen 


Matematikk Naturfag Lesing 
2022 2018 2018 2022 
Norge -10 -9 -10 -19 -20 -24 
Danmark -6 -9 -15 -12 -5 -18 
Finland -3 -8 -9 0 -12 -16 
Island -2 -12 -14 -14 -26 -20 
Sverige -6 -10 -14 -14 -9 -21 
OECD -4 -8 -8 -9 -14 -19 


Til slutt i spørreskjemaet som elevene svarte på etter prøven, fikk de 
norske elevene på nytt spørsmål om innsatsen på PISA-prøven, og 
de tok stilling til påstander hvor svaralternativene var «Svært enig», 
«Enig», «Uenig» og «Svært uenig» (tabell 11). Konteksten for å svare på 
disse spørsmålene er dermed ulik det foregående spørsmålet (tabell 9), 
siden elevene hadde brukt enda mer tid på undersøkelsen. Her ser 
vi at andelen som er svært enig eller enig i de ulike utsagnene om 


motivasjon, er lavere i PISA 2022 enn tidligere år (tabell 11). To av tre 
elever rapporterer at de gjorde en god innsats på prøven, mens rundt 
halvparten av elevene rapporterer at de gjorde sitt beste og at de var 
motivert for å gjøre sitt beste. Det er en forholdsvis lav andel elever 
som rapporterer at det betød mye og at det var viktig for dem å gjøre 
det bra på PISA-prøven. Dette er ikke overraskende med tanke på at 
prøven ikke teller på elevenes karakterer og at ingen får kjennskap 
til prøveresultatet. Samtidig er det vanskelig å vite hvorfor det er 
en nedgang for disse og de andre utsagnene sammenliknet med de 
tidligere PISA-undersøkelsene. En mulighet er at denne nedgangen 
i motivasjon gjelder for skole og læring generelt, og at det er knyttet 
til turbulensen mange elever har opplevd gjennom ungdomsskolen 
som følge av pandemien. 


Tabell 11. Prosentandel norske elever som har svart «Svært enig» eller «Enig» 
på spørsmålet «Hvor enig eller uenig er du i følgende utsagn som handler 
om PISA-prøven du nettopp gjorde?» i PISA 2022, 2018, 2015, 2012 og 2009. 


2009 2012 2015 2018 2022 
Jeg gjorde en god innsats på PISA-prøven 86 81 85 76 67 
Jeg gjorde mitt beste på PISA-prøven 80 69 82 68 58 


Jeg var motivert for å gjøre mitt beste 
på PISA-prøven 75 69 78 66 52 


Jeg arbeidet med oppgavene uten å gi 
opp selv om noen av dem var vanskelige 70 60 72 64 55 


Det betydde mye for meg å gjøre det bra 
på PISA-prøven 43 36 46 4 29 


Det var viktig for meg å gjøre det bra 
på PISA-prøven 54 47 58 52 35 


Tekniske utfordringer på enkelte skoler i Norge og Island 

I Norge og på Island opplevde noen elever som gjennomførte 
prøven på Chromebook, tekniske problemer. Det viste seg å skyldes 
kapasitetsproblemer på internasjonale servere, og feilen ble rettet tre 
uker inn i gjennomføringsperioden. I disse tre ukene var det 16 skoler 
i Norge som rapporterte om tekniske problemer. På disse skolene var 
det i overkant av 400 elever som deltok i PISA, det vil si 6-7 prosent 
av det totale utvalget. Analyser av dataene tyder på at responstid 
og responsrate er annerledes blant elevene på skoler med tekniske 
problemer, men at det ikke er merkbare forskjeller i prestasjoner 
eller for statistisk profil på oppgavene (item fit) for disse elevene 
sammenliknet med resten av utvalget. Den tekniske ekspertgruppen 
i PISA har likevel konkludert med at det er umulig å utelukke at 
de tekniske problemene kan ha påvirket elevenes engasjement og 
motivasjon, og at det kan ha hatt en negativ innvirkning på elevenes 
resultat på prøven. 

Bakteppe for PISA 2022 


Elevene som deltok i PISA 2022, hadde pandemirestriksjoner alle 
årene de gikk på ungdomsskolen. Våren 2020, da pandemien brøt 
ut og skolene stengte, gikk disse elevene på 8. trinn. Figur 32 viser 
en tidslinje over ungdomsskoletida for populasjonen av elever som 
deltok i PISA 2022 og sammenfall med smittevernrestriksjoner i 
samme periode. 

Den landsdekkende skolestengningen våren 2020 var relativt 
kortvarig, men helt fram til februar 2022 ble det gjennomført lokale 
eller regionale skolestengninger på grunn av smittefare. For eksempel 
var 25 prosent av barne- og ungdomsskolene helt eller delvis stengt 
minst en gang vinteren 2021, i tråd med den såkalte trafikklys- 
modellen (Utdanningsdirektoratet, 2021b). Under pandemien ble 
de yngste elevene prioritert for fysisk tilstedeværelse på skolen, mens 
ungdomstrinnet hadde en større andel digital hjemmeskole deler av 
tida (Utdanningsdirektoratet, 2021b). 

Vi kan slå fast at det var stor variasjon blant PISA 2022-elevene 
med hensyn til hvordan skolehverdagen artet seg i løpet av ungdoms- 
skolen. Oslo og nærområdet og en del av de andre store byene hadde 
gjentatte perioder med store begrensninger, mens mange mindre 
norske kommuner kun opplevde kortvarige smittebølger etter den 
første skolestengningen. 


Figur 32. Tidslinje over sammenfall mellom smittevernrestriksjoner på grunn av 
covid-19-pandemien og ungdomsskoletida for populasjonen som deltok i PISA 
2022. 99 prosent av elever født i 2006 gikk i 8. klasse i 2020, mens 1 prosent 
fulgte undervisningen enten med årskullet over eller under. 


PISA 2022-elevene 
starter på 9. trinn 


PISA 2022-elevene 
starter på 8. trinn 

Pandemien i et internasjonalt lys 

Elever i alle deltakerland i PISA var selvsagt berørt av pandemien, 
men det er store variasjoner i hvor lenge skolene stengte fysisk og 
hvor god overgangen til digital undervisning ble (OECD, 20230). 
I de fleste landene opplevde minst tre av fire elever skolestengning i 
en viss tid, og halvparten av elevene var på skoler som var stengt i mer 
enn tre måneder på grunn av pandemien. I gjennomsnitt opplevde 
16 prosent av elevene i OECD-landene ingen skolestengning. 


Konsekvenser for gjennomføringen av PISA-undersøkelsen 
På grunn av koronapandemien ble PISA-undersøkelsen flyttet fra 
2021 til 2022, men også i 2022 var det krevende for mange land 
å gjennomføre en storskala skoleundersøkelse. Usikkerheten og 
ustabilitet knyttet til utviklingen i pandemien og smitteverntiltak 
på skoler og i samfunnet generelt bød på ekstra utfordringer med å 
planlegge og gjennomføre PISA-undersøkelsen. Mens det i de fleste 
land, inkludert Norge, ser ut til at undersøkelsen har blitt gjennomført 
som normalt, er det noen land som har hatt problemer med å innfri 
kriteriene for deltakelse blant utvalgte skoler og elever. Dette er 
nærmere beskrevet på side 29. 


PISA-undersøkelsen 
gjennomføres 


(mars-mai) 


PISA 2022-elevene er 
på slutten av 10. trinn 


PISA 2022-elevene 
starter på 10. trinn 


Definisjoner og forklaringer 


Måleusikkerhet og utvalgsusikkerhet 

I PISA-undersøkelsen er måleusikkerhet og utvalgsusikkerhet de to 
viktigste formene for usikkerhet. Måleusikkerhet har sammenheng 
med at hver elev bare får et utvalg av oppgaver, mens utvalgsusikkerhet 
er knyttet til at det er et utvalg av elever, og ikke hele populasjonen 
av 15-åringer, som deltar. I tillegg er det en ekstra usikkerhet, en 
såkalt lenkefeil, knyttet til det å sammenlikne resultater fra ulike 
PISA-gjennomføringer, for eksempel resultatene fra PISA 2022 med 
PISA 2018. 

Usikkerheten kan tallfestes for hvert resultat. For eksempel er 
gjennomsnittsresultatet i matematikk for norske elever 468 poeng 
i PISA 2022, og usikkerheten er på 4,1 poeng i hver retning (for et 
95 prosent konfidensintervall). Det betyr at vi forventer at gjennom- 
snittsresultatet til hele populasjonen befinner seg et sted mellom 464 
og 472 poeng. 


Økt usikkerhet i PISA 2022 for merkede land 

For å sikre kvaliteten på dataene og lik gjennomføring av prøven i 
alle land, er PISA-undersøkelsen underlagt en rekke retningslinjer 
og tekniske standarder. Det stilles strenge krav til blant annet utvalg 
av elever og deltakelse, og det blir gjennomført en kvalitetskontroll 


Tabell 12. Oversikt over land som er merket på grunn av forbehold om 
utvalgsusikkerhet i PISA 2022. Usikkerheten knyttes til eksklusjon, responsrate 
eller begge. 


PISA 2022: Økt usikkerhet knyttet til 


eksklusjon! responsrate? 

Danmark X 

Latvia X 

New Zealand X 
Canada xX 
Australia X 
Irland X 
Storbritannia X 
Nederland X X 
USA X 


av dataene for hvert av deltakerlandene, hvor eventuelle avvik fra 
kriteriene rapporteres. PISAs tekniske ekspertgruppe, som har ansvar 
for å overvåke kvaliteten på dataene, har konkludert med at avvikene 
kan ha betydning for resultatene i noen land og for validiteten i 
slutningene som trekkes. I denne rapporten og i alle internasjonale 
publikasjoner er land med slike avvik merket for å signalisere at det 
er større usikkerhet knyttet til resultatene for disse landene enn for 
andre land. 

I tabell 13, 14 og 15 vil noen land bli merket (se tabell 12). For noen 
land anslås usikkerheten til å være 5-10 poeng, mens for andre land 
er det ikke gjort et slikt anslag. 


Tolkning av resultatendringer 

For PISA 2022 bruker OECD et enkelt, avrundet tall på 20 poeng 
som anslag for ett års gjennomsnittlig faglig progresjon. Dette er 
basert på studier av elevers utvikling i 30 land i PISA 2018 (Avvisati 
& Givord, 2023). Norske elever var ikke en del av denne studien, og 
det tas forbehold om at årlig læring ser ut til å variere mellom land 
og også mellom fag. 


Statistisk signifikans 

Når vi sammenlikner gjennomsnittsverdiene til to elevgrupper, er det 
viktig å være sikker på at forskjeller vi finner ikke skyldes tilfeldig- 
heter i målingene eller i utvalget av elever som deltar. Ved å ta hensyn 
til usikkerheten knyttet til gjennomsnittsverdiene, er det mulig å 
beregne hvor stor sannsynlighet det er for at en forskjell mellom 
to elevgrupper skyldes slike tilfeldigheter. Hvis det er mindre enn 
5 prosent sannsynlighet for at en forskjell skyldes tilfeldigheter, sier 
vi at det er et statistisk signifikant resultat. Når vi har et statistisk 
signifikant resultat, er det stor sannsynlighet for at resultatet ikke 
bare eksisterer i datasettet, men også i populasjonen dataene 
representerer. 

Når vi noen steder i denne rapporten skriver at det ikke er noen 
forskjell mellom to elevgruppers resultat, selv om man kan se en 
forskjell i tilhørende tabell eller figur, er det fordi denne forskjellen 
ikke er statistisk signifikant. 

Samlevariabler 

I kapitlene om matematikkangst, lærende tankesett, likeverd og 
læringsmiljø presenterer vi resultater basert på samlevariabler. En 
samlevariabel er et mål som er satt sammen av flere spørsmål eller 
utsagn knyttet til et bestemt tema eller begrep. For eksempel er samle- 
variabelen «Arbeidsro» basert på elevenes svar til utsagnene «Elevene 
hører ikke etter hva læreren sier», «Det er bråk og uro», «Læreren må 
vente lenge før elevene roer seg», «Elevene får ikke arbeidet ordentlig» 
og «Elevene begynner ikke å arbeide før lenge etter at timen har 
begynt». Skalaen for samlevariablene er standardiserte og basert på 
resultatene for OECD-landene, hvor gjennomsnittet er satt til 0 og 
standardavviket til 1. 


Prosentiler 

I noen tilfeller bruker vi prosentiler til å sammenlikne resultater for 
ulike elevgrupper. Prosentil viser i denne rapporten til et punkt på 
poengskalaen (en poengsum) som skiller ut en bestemt prosentandel 
av elevene, når elevene er sortert fra lavest til høyest poengsum. For 


eksempel viser 10-prosentilen til den poenggrensen som nøyaktig 


10 prosent av elevene presterer under. For norske elever i PISA 2022 
er 10-prosentilen 345 poeng i matematikk. Dette betyr at 10 prosent 
av norske elever presterer under 345 poeng i matematikk, mens 
90 prosent av elevene presterer over 345 poeng. Tilsvarende er 
90-prosentilen 589 poeng, som betyr at 90 prosent av norske elever 
presterer under 589 poeng, mens 10 prosent presterer over 589 poeng. 


Forklaringer til tabellverket 

Tabell 13, 14 og 15 oppsummerer hovedresultatene for OECD-landene 
i henholdsvis matematikk, naturfag og lesing. For hvert land er 
det oppgitt gjennomsnittlig resultat, med standardfeil i parentes, 
og spredningen i resultatene i form av standardavvik. Videre 
sammenliknes resultatene fra PISA 2022 med 2018 og med tidligere 
gjennomføringer da faget var hovedområde. Endringer som er 
signifikant forskjellig, er merket med stjerne (*). Det er også 
oppgitt dekningsgrad for hvert av landene (se mer om dette på side 
26) og fordeling av elever på mestringsnivåer. Endring i OECD- 
gjennomsnittet over tid er basert på de OECD-landene som deltok 
det gjeldende året. 

Tabell 13. Resultater i matematikk for OECD-landene i PISA 2022. Land med et gjennomsnittsresultat som ikke er signifikant forskjellig 
fra det norske resultatet, er markert med grønn bakgrunn. Land med utfordringer med datakvalitet er merket (1, 2), se side 29 for forklaring. 


Endring over tid 


2012- 2018- —Deknings- Under Nivå 5 
(SE) St. avvik 2022 2022 grad maz cova 

Tabell 14. Resultater i naturfag for OECD-landene i PISA 2022. Land med et gjennomsnittsresultat som ikke er signifikant forskjellig fra 
det norske resultatet, er markert med grønn bakgrunn. Land med utfordringer med datakvalitet er merket (1, 2), se side 29 for forklaring. 


Endring over tid 


2015- 2018- Deknings- Nivå 5 
(SE) St.avvik 2022 2022 grad og over 

Tabell 15. Resultater i lesing for OECD-landene i PISA 2022. Land med et gjennomsnittsresultat som ikke er signifikant forskjellig fra 
det norske resultatet, er markert med grønn bakgrunn. Land med utfordringer med datakvalitet er merket (1, 2), se side 29 for forklaring. 


Endring over tid 


2009- 2018- Deknings- 
(SE) St. avvik 2022 2022 grad 

Deltakerland i PISA 2022 


Tabell 16. Oversikt over land og regioner som deltar i PISA 2022. Land som har gjennomført prøven i PISA 2022 på papir, er merket *. 


Australia Nederland 
Belgia New Zealand 
Canada Norge 

Chile Polen 
Colombia Portugal 
Costa Rica Slovakia 
Danmark Slovenia 
Estland Spania 
Finland Storbritannia 
Frankrike Sveits 

Hellas Sverige 
Irland Sør-Korea 
Island Tsjekkia 
Israel Tyrkia 

Italia Tyskland 
Japan Ungarn 
Latvia USA 

Litauen Østerrike 
Mexico 

Denne kortrapporten presenterer de norske resultatene fra PISA 
2022. Undersøkelsen er finansiert av Utdanningsdirektoratet og er 
gjennomført av Institutt for lærerutdanning og skoleforskning ved 
Universitetet i Oslo med Fredrik Jensen som prosjektleder. Prosjekt- 
gruppen vil takke skolene og elevene som deltok i PISA 2022, både 
ved utprøvingene i 2020 og 2021 og i hovedgjennomføringen i 2022. 

Denne rapporten bygger på tidligere publikasjoner som finnes 
på pisa.no. 


Flere norske PISA-resultater høsten 2024 

Det vil publiseres en egen antologi om matematikk i PISA- 
undersøkelsene 2003-2022 i løpet av høsten 2024. Antologien skrives 
av en større forfattergruppe med bakgrunn i matematikkforskning 
og vil bestå av primær- og sekundæranalyser av norske resultater 
i matematikk, med stor vekt på nordiske sammenlikninger. I flere 
av kapitlene suppleres analyser av PISA-materialet med mindre, 
kvalitative studier. Temaer i antologien vil blant annet være matematisk 
modellering, resonnering og argumentasjon, matematikkundervisning 
og hvor like muligheter elever har til å lære matematikk. 


Mer informasjon om PISA og hvordan vi måler elevers 
kompetanse i matematikk, naturfag og lesing finnes på 
pisa.no og oecd.org/pisa. 

